Murillo el Frutoko Udalak, 2021eko martxoaren 26an egin ohiko osoko bilkuran, hasiera batean onetsi zuen Murillo el Frutoko udal hilerriaren erabilera arautzen duen ordenantzaren aldaketa partziala.\nHasierako onespenaren erabakia 2021eko apirilaren 20an argitaratu zen Nafarroako Aldizkari Ofizialean, 89. zenbakian.\nNafarroako Toki Administrazioari buruzko uztailaren 2ko 6/1990 Foru Legearen 325. eta 326. artikuluetan xedatuari jarraikiz, hasierako onespenaren iragarkia jendaurrean egon zen hogeita hamar egun baliodunean, bizilagunek eta interesdun legitimoek espedientea azter zezaten eta bidezko iruditzen zitzaizkien erreklamazioak, kexak edo oharrak egin zitzaten.\nNafarroako Toki Administrazioari buruzko 6/1990 Foru Legearen 325.1 artikuluaren azken paragrafoari jarraituz, aipatutako epealdian erreklamaziorik, kexari ez oharrik aurkezten ez bada, hasierako onespenaren erabakia (testu osoan jarraian azalduko da) behin betiko bilakatuko da.\nMurillo el Fruton, 2021eko ekainaren 4an.–Alkatea, Arancha Murillo Tanco.\nMURILLO EL FRUTOKO UDALAREN HILERRIAREN ERABILERA ARAUTZEN DUEN UDAL ORDENANTZA\nMurillo el Frutoko Udalak ez dauka udal hilerriaren erabilera arautzen duen ordenantzarik. Gaur egun indarrean dagoena udal hilerriko nitxoen eta kolunbarioen kontzesioa arautzen duen baldintza-orria da, 2002ko abenduaren 20koa. Dagoeneko zahartuta dago, lege-hutsuneak dauzka eta ez du balio udal hilerriaren inguruan egun udalerrian dauden arazoei heltzeko.\nHain zaharra izanik, baldintza-orria interpretatzeko eragozpenak egoten dira; gainera, arau batzuk ez datoz bat egungo egoerarekin.\nArau berriaren helburuak dira, batetik, udalerriko egungo egoera ekonomiko eta sozialera eta etorkizuneko perspektibetara moldatzea eta, bestetik, neurriak ezartzea arauak dioenaren jarraipena eta kontrola egiteko. Horrenbestez, ordenantzaren helburu nagusia da udal hilerriaren erabilera eta kontserbazioa, bertako nitxoen eta kolunbarioen kontzesioa eta ehorzketa-eskubidea arautzea.\nMurillo el Frutok udal hilerriaren erabilerari buruzko ordenantza eduki behar du, horretarako behar diren bitartekoak behar baititu. Beste aukerak, Murillo el Frutok orain arte bezala udal hilerriaren erabilera arautzen duen ordenantzarik gabe jarraitzeak, lege-hutsunea ekarriko luke eta ezin izanen litzaieke heldu behar bezala udal hilerriaren erabileraren inguruan sortzen ari diren arazoei.\nToki Araubidearen Oinarriak arautzen dituen apirilaren 2ko 7/1985 Legearen 4., 25. eta 26. artikuluetan, Nafarroako Toki Administrazioari buruzko uztailaren 2ko 6/1990 Foru Legearen 4. eta 29. artikuluetan eta Nafarroako Toki Ogasunei buruzko martxoaren 10eko 2/1995 Foru Legearen 12. eta 100. artikuluetan ezarritakoaren arabera, Murillo el Frutoko Udalari dagokio hilerria administratzea, zuzentzea eta zaintzea, batere ukatu gabe beste administrazio batzuek alor berean dauzkaten legezko eskumenak.\nAdministrazioak, zuzendaritzak eta zaintzak honako ahalmen hauek dakartzate berekin:\nAlkatetzaren ardurapekoak izanen dira hilerriaren antolaketa eta funtzionamendua; horretarako, behar adina langile izanen ditu eta, bere eginkizun hau ahalik eta hobekien betetzeko, behar diren proposamenak aurkeztuko dizkio Udalari.\nUdalerriko biztanleriaren zentsuaren araberako hilobi kopurua egonen da hilerrian, edo haietarako lur aski bederen bai.\nHilerrian, ehorzteko ekartzen dituzten hilotz guztiak lurperatuko dira, legezko izapideak bete badira, eta zerbitzu horrengatik ordaindu beharko dira tasen eranskinean aipatzen diren ehorzketa eskubideak.\nHilerriko barne antolamendua eta gobernua\nHilerrian nor bere baitara egoteari eta hilerriko antolamendu egokiari traba egiten ahal dion animalia orok ez du hilerrira sartzerik izanen. Garraioko ibilgailuen sarrera ere ez da onartuko, ez badira udal zerbitzuko ibilgailuak, ehorzketa-zerbitzuaren enpresa adjudikaziodunarenak eta hilerrian berean erabiliko diren eraikuntza materialak eramaten dituztenak; betiere, gidariek behar diren lizentziak eta baimenak badituzte.\nNolanahi ere, garraiobide horien jabeak izanen dira hilerriko bide edo instalazioetan eragindako kalteen erantzuleak eta berehala konpontzera behartuak daude, edo, hala behar balitz, kalte-ordaina ematera. Jabea ez badago, berehala eskatzen ahal zaio erantzukizun hori bera kaltea eragin duen ibilgailuaren gidariari.\nObrak egiteko materialen sarrera Udalak horrexetarako finkatzen duen ordutegian baizik ez da eginen. Partikularrek egiten dituzten obrak aldez aurretik ezarritako orduetan egin beharko dira, 6. artikuluak aipatzen dituen lizentzia eta baimenak dituztela.\nDebeku da hilerri barnean piezak edo marmolak zerratzea, baita legarrak kentzea edo gisakoak egitea ere.\nInguruabar bereziak direla-eta horrelakoak egin behar badira, hilerriko langileei baimena eskatu beharko zaie, eta horiek zehaztu beharko dute zein tokitan eginen diren lanak.\nUdalaren organo eskudunek hilerria kontserbatzeko eta garbitzeko lan orokorren ardura edukiko dute. Nolanahi ere, titularrek hilobiak zaindu beharko dituzte eta haietan jarritako gauzak eta instalazioen segurtasuna, higienea eta txukuntasuna bermatu beharko dituzte.\nPartikularrek hilobiak garbitzeko eta zaintzeko betebeharrean huts egiten badute, eta narriatze zantzurik baldin bada, Alkatetzak errekerimendu eginen die interesdunei, egutegiko 30 egunean beren zabarkeriaz eragindako narriadura konpontzeko. Hori ez betetzea aski izanen da ehorzketak egiteko baimena ez emateko.\nEpe hori iraganik, Udalak subsidiarioki egiten ahal ditu lan horiek, interesdunen kontura egin ere. Horiek berehalakoan ordaintzen ez badute, kontzesioa iraungiko da eta hilobia Udalaren esku geldituko da. Hori guztia, titularrak ehorzketa-eskubideari bere borondatez uko egiten ahal diola ukatu gabe.\nHilotzen inguruko Osasun Neurriei buruzko Erregelamenduaren arauei jarraituz eta ondoko artikulu hauetan xedatutakoaren arabera dira hilotzak edo gorpuzkiak ehortziko, hobitik aterako eta lekuz aldatuko:\nHilerrian lur emanen zaie ehorzteko ekartzen diren hilotz guztiei, legezko tramiteak betez gero.\nHilotzak hilerrian berean lekuz aldatzeko atera daitezke hobitik, baita beste hilerri batera eramateko ere.\nNolanahi ere, osasunari buruz indarra duten xedapenetan ezarritakoari jarraikiz aterako dira hilotzak, bisitetarako ez diren orduetan eta osasunaren aldetik behar diren neurri guztiak hartuz.\nHilotzak hobitik zein egunetan eta zein ordutan atera behar diren, horren berri emanen zaie Udalean horren ardura dutenei, jarduketa hori ikusi ahal dezaten, lana gainbegiratzeko.\nHilerrian berean beste hilobi batera aldatzeko nahiz beste hilerri batera eramateko atera diren hondarrak ez dira gorputegira eramaten ahalko.\nHeriotzaren arrazoiak osasun arriskurik ez badu, baltsamatu gabeko hilotzak ateratzen ahal dira hilobi mota guztietan, ehorzketa zinkezko hilkutxan egin baldin bada, edozein momentutan atera eta lekualdatzen ahal da, betiere hilkutxa kontserbazio egoera ezin hobean badago.\nEkainetik urrira bitartean, biak barne, ez da hilotzik aterako, epaileak agindu ezean.\nHala ere, hilabete horietan hildako lagun baten ezkontide edo 2. mailako ahaide odolkide izandakoaren gorpuzkiak ateratzen ahal dira, hildakoarekin batean eta haren ondoan ehortzi ahal izateko.\nHilotz baltsamatuak hobitik atera eta lekuz aldatzeko baimena noiznahi ematen ahal da, baina zerraldoaren kanpoko kutxa aldatu egin beharko da baldin ongi kontserbaturik ez badago.\nBai hilotz bat ateratzen denean lekuz aldatzeko bai berriz ere ehorzten denean, horren oharra jasoko da erregistro liburuan, dagokion hilobian eta haren titularraren baimenaz.\nEhorzketak 10 urte iraunen du gutxienez, non ez duen epaile batek bestelakorik ezartzen agindu batean.\nEhorzketa-eskubideak oro har\nEhorzketa-eskubidean titulu honek aipatzen dituen kontzesio eta errentamenduak sartzen dira. Udalak eman eta onartuko ditu ehorzketa-eskubideak, ordenantza honen printzipioei jarraikiz, hogeita bost urterako.\nAldi hori amaitutakoan eskubideak beste hogeita bost urterako luzatu ahal izanen dira, orduan kontzeptu horretarako ezarritako diru kopurua ordainduz gero. Bestela, ehorzketa-eskubidea Udalaren eskura itzuliko da.\nEhorzketa-eskubide guztiak dagokien erregistro liburuan inskribatuko dira eta emakidak behar den titulua emanez egiaztatuko dira.\nEhorzketa-eskubideak hilerriko hilobiaren erabilpena baizik ez dakar; izan ere, hilobiaren jabari-jabetza Udalarena da, ordenantza honen 1. artikuluan ezartzen den bezala.\nGizakien hilotzak eta gorpuzkiak hobiratzea izanen da aitzineko artikuluan definituriko ehorzketa-eskubidearen arrazoia eta xedea. Beraz, heriotza gertatzen denean baino ezin da lortu.\nUdal hilerria nola dagoen kontuan izanik, ordenantza hau indarrean sartzen denetik hasita ez da hilobirik (nitxoak eta kolunbarioak) erreserbatzen ez erosten ahalko.\nHilerria handitzen denean, nitxoen eta kolunbarioen kontzesioak ezarritako ordenaren arabera emanen dira, heriotza-datari jarraikiz.\nEstetika eta segurtasuna direla eta, hilarriak horma-hilobiaren barreneko gunean ezarriko dira, betiere hilerriaren apaindura orokor eta bateragarriaren mesedetan.\nNitxoak eta kolunbarioak eta hilerrian dauden gainerako eraikuntza guztiak merkataritzatik kanpoko ondasuntzat jotzen dira. Hortaz, ezin dira salerosi, ezta trukatu edo inola eskualdatu ere. Ordenantza honetan arautzen diren eskualdaketak baizik ez dira baliozkoak izanen.\nParatzen diren izaera artistikoko lanak Udalaren esku geldituko dira kontzesioa bukatzen denean. Lan horiek, hilobian paratutakoan, ez dira ateratzen ahalko udal hilerritik Udalaren baimenik gabe; eta baimena lortuz gero, konponketak egiteko baizik ez dira ateratzen ahalko.\nAraubide bera aplikatuko zaio hilerriko hilobietan paratzen den edozein muntadura finkori, artistikoa ez bada ere. Muntadura finkotzat hartuko da hilobiari erantsita edo eratxikita dagoen edozein, baldin eta, kenduz gero, narriadura eragiten ahal bazaio hilobiari, den txikiena ere.\nErabiltzen ez diren nitxoak estali egin beharko dira, Murillo el Frutoko Udalak ezartzen duen bezala.\nEhorzketa-eskubideaz baliatzeak behar den tasa edo ordainarazpena ordaintzea dakar berekin, ordenantza honetako xedapenekin bat etorriz.\nKontzesioaren titularrak kontserbazio-tasa ordaindu beharko du urtero (Udalak finkatuko du zenbatekoa), ordenantza honek 9. artikuluan xedatzen duenarekin bat etorriz.\nTasa hori lau urtean jarraian ordaintzen ez bada, titularrari entzunaldia emanen zaio eta gero kontzesioa iraungiko da eta hilobia berriz ere Udalaren esku geldituko da, inolako mugarik eta kargarik gabe.\nGauza bera gertatuko da hilobia bertan behera uzten bada modu nabarmenean kontzesio-aldia amaitu aurretik. Hori gertatuz gero, kontzesiodunaren kausadunei jakinarazi beharko zaie, zuzenean edo ediktu baten bidez.\nEhorzketa-eskubideak eta, bereziki, kontzesioak\nEmakidak eta errentamenduak honela ematen ahalko dira:\na) Pertsona fisiko bakar baten izenean.\nb) Erlijio komunitate edo elkarte baten izenean, edo laguntzarako edo ospitale gisako establezimendu batenean, horiek administrazio publikoak onartuak badira eta beren kide, onuradun edo babespekoek baizik ez erabiltzeko bada.\nc) Korporazio, fundazio edo legez eraturiko entitateen izenean, beren kide edo enplegatuek baizik ez erabiltzeko bada.\nd) Bi ezkontideren izenean, lehen eskuraketaren unean.\nAseguru konpainiak eta gisakoak ez dira, inola ere, ez kontzesioen ez bestelako ehorzketa-eskubideren titular izaten ahal. Hortaz, Udalari dagokionez, hitzartzen dituzten poliza edo kontratuen klausulek ez dute ondoriorik izanen, kasuan kasuko ehorzketa-eskubidea ordaintzeko behar den kapitala emateaz beste eskubide batzuk eman nahi badizkiete beren aseguratuei.\nKontzesioak behar den tituluaren bidez egiaztatuko dira eta hura udal administrazioak luzatuko du.\nKontzesioaren tituluetan honako hauek jasoko dira:\n–Hilobia eta titularra identifikatzeko datuak.\n–Udalak noiz eman zuen emakida ebazpena, eta hori zer epetarako den.\n–Hirugarren pertsonei eskualdatzea, halakorik bada.\nHilobi titulu bat hondatu, ebatsi edo galduz gero, haren kopia luzatuko da, interesdunek eskaria eginda.\nHilobi tituluetako izenetan edo bestelakoetan akatsik hautematen bada, arrazoitu eta frogatu ondoan zuzenduko dira titularrak eskabidea egin ondotik.\nAlkateak ebazpen bidez hilobiaren ehorzketa-erabilera emanen du eskaeren ordenari jarraikiz, interesdunek eskatu ondoren.\nAdinez nagusia bada, jende guztiak eskatzen ahal du hilobien kontzesioa.\nEhorzteko kontzesio administratiboaren bidez erabiliko dira hilerriko lur guztiak. Udalak ordenantza honi jarraikiz emanen ditu kontzesio horiek.\nMurillo el Frutoko Udalak beretako gordetzen du udal hilerria irekitzeko eta ixteko ordutegia berak nahi duenean ezartzeko ahalmena.\nHilerriko nitxoen kontzesio guztiak ehorzketarako eta hilobietako elementuak paratzeko baizik ez dira ematen; horretara mugatzen dira kontzesio hartzaileen eskubide guztiak.\nOrdenantza hau baino lehenagoko kontzesioak bere hartan utziko dira eta tokiko ohiturak errespetatuko dira; halakorik ez badago, ordenantza honek arautuko ditu.\nOngintzako ehorzketak eta hobi orokorra\nHilerria handituz gero, lur emateak eragiten dituen gastuak ordaintzeko inolako diru baliabiderik ez duten pertsonen hilotzak ehorzteko hilobiak izanen dira.\nHoriek ez dira emakidetan sartuko eta haien erabilera ez da inolako eskubideren mende egonen.\nHildako baten jendakiek ezta beste pertsona interesdunek ez dute inola ere hobi orokorrean lurperaturiko hilotza erreklamatzen ahal.\nSalbuespen bat egin beharra dago agintaritza judizialak edo osasun arlokoak hala agintzen duten kasuetan.\nUdalak hilobien ondorengotzari buruz egiten duen onarpenak ondorioak sorraraziko ditu administrazio aldetik, baina horrek ez dakar inolako aurreusterik baldin arlo zibilean aferarik bada.\nOrdenantza honen 24. artikuluaren arabera, nitxoen eta kolunbarioen kontzesioak eskualdatu ahal izanen dira inter vivos egintzaren bidez, testamentudun zein testamenturik gabeko oinordetzaren bidez edo dohaintza bidez (oinordetzaren araubide berarekin), hasierako kontzesioan ezarritako epealdian.\nEskualdaketa inter vivos egintzen bidez egin ahal izateko beharrezkoa izanen da hilobian ehorzketarik egin ez izana kontzesioa eman zenetik. Salbuespenez, hilobia erabili izanik ere, Udalak baimena eman diezaioke eskualdaketari, eta hartarako baldintzak adieraziko ditu.\nMortis causa eskualdatzeari dagokionez, ehorzketa-eskubidearen titularraren heriotza gertatzen denean, hauena izanen da, hurrenez hurren, eskualdatzeko eskubidea: testamentuaren araberako oinordeak, bizirik geratzen den ezkontidea edo, halakorik ez bada, testamenturik gabeko oinordetza jasoko duten pertsonak.\nKausatzaileak jabe-ondorengoak uzten baditu edo bizirik irauten duen ezkontiderik ez bada, eta hainbat lagun gertatzen badira interesdunaren ondorengo, ondorengo guztiek beren artean gehiengoz hautatzen dutenaren alde onartuko da ehorzketa-eskubidearen titulartasuna. Hori hiru hilabeteko epearen barnean egin behar da kausatzailearen heriotzatik edo ondorengoak deklaratzeko egintza eman zen egunetik hasita. Gehiengorik lortu ezean, eskubidea oinordekoen artetik zaharrenaren alde onartuko da.\nHilobia erabiltzeko eskubidea nork duen une oro jakiteko, erregistroko-liburuan paratuko da nor den eskubide horren jabea eta harengandik abiatuta kontatuko dira 48. artikuluak aipatzen dituen ahaidetasun mailak. Eskubide horien eskualdaketak ere idatziz jasoko dira kontzesioaren tituluan.\nNitxoen eta kolunbarioen kontzesioak hilobia erabiltzeko eskubidea sorrarazten die titularrari eta jendakiei, ordenantza honetako aginduei lotuz betiere.\nNitxoen eta kolunbarioen kontzesioetan, titularraz eta ezkontideaz landa, lerro zuzeneko haien jendakiak ehorzten ahal dira, mugarik gabe, aurrekoak nahiz ondokoak izan, baita alboko lerrotik odolkidetasunaren 4. gradu zibileraino eta ezkontza-ahaidetasunaren 3. graduraino daudenak ere.\nUdalak beste edozein ehorzketa baimentzen ahal du, titularrak baimen idatzia ematen badu aldez aurretik eta baimentzeko unean dagozkion eskubideak ordaintzen baditu.\nEhorzketa-eskubide bat zer epetarako eman zen, haren hurrenez hurreneko eskualdatzeek ez dute epe hori aldatuko.\nTitularrak uko egiten ahal dio ehorzketa-eskubideari, betiere dagokion hilobian gorpuzkin ehortzirik ez bada.\nHorretarako, eskabidea eginen dio Udalari, eta hura gero berretsi egin beharko da, interesduna bera agertuta edo haren legezko ordezkaria.\nEhorzketa-eskubideen galera edo iraungipena\nEhorzketa-eskubidea galdu edo iraungiko da eta kasuan kasuko hilobia Udalari itzuliko, honelakoetan:\na) Eraikuntzaren aurri egoera dela eta, aldez aurretiko txosten teknikoan deklaratua, eta titularrak konpontzeko eta egokitzeko ematen zaion epea betetzen ez badu. Lehenago espedientea ireki behar litzateke eta interesdunari entzutea eman.\nb) Hilobia bertan behera uzteagatik modu nabarmenean. Halakotzat hartuko da, baldin titularra hil eta urtebete geroago ondorengoek edo herentzia edo beste titulu baten bidez subrogaturiko pertsonek ez badute eskaririk egin beren aldeko eskualdaketa egin dadin.\nJaraunsleak edo jaraunspenez edo beste titulu baten bidez subrogaturiko pertsonak eskualdaketa eskatzera agertu eta hilobia egoera okerrean aurkitzen badute, 3 hilabete izanen dira hura egokitzeko. Aldi horretan konponketak egiten ez badira, ehorzketa-eskubidearen iraungipena dekretatuko da, 8. artikuluko izapideak egindakoan, eta Udalaren eskura itzuliko da.\nc) Lau urtean ez ordaintzeagatik kontserbazio-tasa, titularrari entzunaldia eman ondoren.\nHilobiak errentan emateko tasen kobrantza arautzen da:\n–Nitxo zaharrak: 500 euro.\n–Nitxo berriak (hilerria handitu ondoren): 500 euro, teknikari eskudunak egiten duen tasazioaren arabera.\n–Kolunbarioak: 250 euro.\nHilobiak eta hilerria kontserbatzeko eta mantentzeko tasen kobrantza arautzen da eta prezioak bateratzen dira:\n–Hilobiak: 6 euro urtean.\n–Nitxoak: 6 euro urtean.\n–Kolunbarioak: 3 euro urtean.\nOrdenantza honetan berariaz arautzen ez den orotarako indarreko legeria sektoriala aplikatuko da.\nOrdenantza hau indarrean jarri arte indarrean jarraituko du udal hilerriko nitxoen eta kolunbarioen kontzesioa arautzen duen baldintzen orriak, 2002ko abenduaren 20koak, udalak honek onetsiak.\nIndarrik gabe eta inolako baliorik eta ondoriorik gabe uzten dira ordenantza hau osoki betetzeari kontra edo traba egiten dioten udal mailako aurreko xedapen guztiak.\nOrdenantza hau Nafarroako Aldizkari Ofizialean osorik argitaratutakoan jarriko da indarrean, Nafarroako Toki Administrazioari buruzko uztailaren 2ko 6/1990 Foru Legearen 325. eta 326. artikuluetan xedatutakoarekin bat.\nIragarkiaren kodea: L2109240


Etorkizun handiko propietateak dituzten nanopartikula kapsulatuen aplikazio berriak - Info - UPV/EHU\nInprimatu Etorkizun handiko propietateak dituzten nanopartikula kapsulatuen aplikazio berriak\nEtorkizun handiko propietateak dituzten nanopartikula kapsulatuen aplikazio berriak\nNanokristal erdieroaleak eraginkorki kapsulatu dituzte polimeroetan, eta propietate optiko egonkorrak eta fluoreszentziaren kontrol handia lortu\nLehenengo argitaratze data: 2018/12/27\nPolimero-partikulatan kapsulatutako puntu kuantikoen (puntu ilunak) irudi mikroskopikoa (Mariano Barrado doktorea / UPV/EHU)\nUPV/EHUko POLYMAT institutuko Polimerizazio-prozesuak taldearen ikerketa batean, zenbait tamainatako nanokristal erdieroaleak edo puntu kuantikoak polimero-partikuletan eraginkortasunez kapsulatzea lortu dute, eta, horren bidez, propietate optikoen egonkortasun handia eta, puntu kuantiko desberdinak konbinatuz, fluoreszentziaren kontrol handia erdietsi dute. Halaber, ikertu dute zer aplikagarritasun izan dezaketen material horiek konposatu organiko lurrunkorren sentsore gisa.\nNanoteknologian eta nanozientzian, propietate fisiko eta kimiko bereziak dituzten molekula-egitura ñimiñoak diseinatzen, ekoizten eta aztertzen dira. Arlo horietan aztertzen diren partikula-motetako bat dira puntu kuantikoak: 2 nm eta 10 nm bitarteko tamaina duten nanokristal erdieroaleak, propietate optiko eta elektroniko bikainak dituztenak. Besteak beste, nabarmendu beharra dago koloretako argia igortzen dutela partikulen tamainaren arabera, alegia, “igorpenaren uhin-luzera aldatu egiten da, nanokristalaren tamaina aldatuta, konposizioa aldatu gabe”, azaldu du Alicia de San Luis Polymateko ikertzaile eta ikerketaren egileak.\nPuntu kuantikoen propietateei esker, erabilgarri izan daitezke hainbat aplikaziotan, hala nola biomedikuntzaren arloko detekzioan, eguzki-plaken eta LEDen ekoizpenean, konposatu organiko lurrunkorren (KOL) sentsore gisa eta fotosentsibilizatzaile gisa. Nolanahi ere, ”puntu kuantikoek dituzten eragozpenak ere kontuan izan behar dira: zaila da haiek manipulatzea, oso txikiak baitira, eta toxikoak dira, kalitaterik handieneko puntu kuantikoak batez ere metal astunez osatzen baitira”, azaldu du ikertzaileak.\nNanopartikula-mota horien propietate bikainei ahalik eta probetxu handiena ateratzeko helburuarekin, betiere toxikotasun-arazoak baztertu gabe, UPV/EHUko Polymat ikerketa-institutuan, puntu kuantiko komertzialak uretan dispertsatutako polimero-partikuletan eraginkortasunez kapsulatzea lortu dute, eta, hala, puntu kuantikoen fluoreszentziari denbora-tarte luzez eustea lortu. “Gure helburu nagusia izan zen puntu kuantikoak polimero-partikula handixeagotan kapsulatzea, haiek babestu eta, aldi berean, haien manipulazioa errazteko, propietaterik galdu gabe”, azaldu du ikerketaren egileak. “Metodo erraz bat jarri dugu martxan, eta oso emaitza onak eman ditu: gutxienez 9 hilabetean irauten duen fluoreszentzia egonkorreko polimero-partikulak lortu ditugu”, erantsi du.\nZenbait konbinazio eta aplikazio\nLehen helburua lortutakoan, “hurrengo urratsa izan da tamaina desberdinetako puntu kuantikoen konbinazioak kapsulatzea, sistema biologikoetako detekzio anizkoitzean erabiltzeko moduko barra-kode bat sortzeko”, azaldu du. Hala, konbinazio horien fluoreszentzia kontrolatzea lortu dute; izan ere, uhin-luzera desberdinetan igortzen duten puntu kuantikoak erabiliz, “haien seinaleak detekta daitezke aldi berean, bata bestearekin gainjarri gabe”. Horrek balio dezake biomedikuntzaren arloko detekzioetarako, polimero-partikularen gainazala eralda baitaiteke analitoak (edo antigorputz edo antigenoak) erabiliz. Ikertzailearen iritziz, “detekzio-teknika nahiko ahaltsua, erraza eta azkarra da. Laborategi gehienetan daude fluorimetroak, eta, gainera, ez litzateke zenbait egunez itxaron beharko lagina prozesatu arte”.\nBestalde, puntu kuantikoen eta beste nanopartikula ez-organiko batzuen (CeO2) arteko konbinazioa aztertu dute, eta polimero-partikula berdinetan kapsulatu dituzte batera. Atal horretan, hauteman dute “eguzki-argiaren eraginpean egon bitartean fluoreszentziaren igorpena handitu” egiten dela.\nAzkenik, ikerketan aztertu dute zer aplikagarritasun izan dezaketen haiek sintetizatutako zenbait konbinaziok konposatu organiko lurrunkorren (KOLen) sentsore optiko eta elektriko gisa, nanozuntzak ekoitzi eta KOLen eraginpean jarriz. Ikerketaren atal hori Tecnaliarekin lankidetzan egiten ari dira. “Kasu honetan, nanozuntzen eroankortasun-neurriak eta fluoreszentzia aztertzen ditugu”, azaldu du Alicia de San Luisek.\nIkerketa hau Alicia de San Luis Gonzálezek (Valladolid, 1988) egin du, bere doktore-tesian, UPV/EHUko Polymat ikerketa-institutuan. Doktore-tesiaren izenburua Nanostructured polymeric aqueous dispersions containing quantum dots da, eta Jose Ramon Leiza UPV/EHUko Kimika Fakultateko katedradun eta Polymateko zuzendariaren eta María Paulis UPV/EHUko Kimika Fakultateko irakasle titularraren gidaritzapean egin du. Tesiaren azken atalean, Tecnaliarekin lankidetzan aritu da KOLen atalean, eta gaur egun ere hala ari da.\nAlicia de San Luis Polymateko ikerlaria\nJaitsi fitxategia(jpg, 356.87Kb)


abuztua | 2015 | Iruña-Veleia, egia ala gezurra?\nHilabetekako artxiboa: abuztua 2015\nIrailak 5 (gazteleraz) eta irailak 26 (euskeraz), hurrengo bisita gidatu alternatiboak\nData: 2015(e)ko abuztuaren 24a Egilea: elexpuru\nArrakasta handiz hasi ginen bisita gidatu alternatiboekin abuztuaren 1ean. 35 lagun bildu ginen eta egun ederra pasatu genuen. Hauek izango dira hurrengo bisitak: Irailak 5 (gazteleraz) Irailak 26 (euskeraz) Bisita-ordua: 10:30-13:00. Harresien kanpoaldea eta Arkizeko muturra ere bisitatuko dira. Oinetako … Jarraitu irakurtzen →\nIdoia Filloyren gogoetak Nuñezen sarraskiaz\nData: 2015(e)ko abuztuaren 12a Egilea: elexpuru\nAma Ata blogean Idoia Filloy zuzendari ohiak oso gauza interesgarriak idatzi berri ditu Julio Nuñez egungo zuzendariak aztarnategian egindako sarraskiaz. “En cuanto a la zona en curso de excavación por Julio Núñez… bueno ésa era un área en la que, … Jarraitu irakurtzen →\nHogeita hamar lagunetik gora larunbateko bisita gidatu alternatiboan\nData: 2015(e)ko abuztuaren 2a Egilea: elexpuru\nLehenago ere banaka batzuk eginak genituen kultura taldeekin, baina larunbat honetakoa zen gure lehen deialdi irekia. Hamar egun besterik ez ditugu izan zabaltzeko. Hedabide gehienek ez dute honen berri eman nahi izan, nahiz eta guk guztietara bidali iragarkia. Hala ere … Jarraitu irakurtzen →


«Ez gaude erotuta», Naiara Pinedo | BINKE\n«Ez gaude erotuta», Naiara Pinedo\nNaiara Pinedo Parrilla\nEz gaude erotuta\nEspainiar estatuan, 16 urtetik gorako emakumeen %57 izan da ukitzeen, begirada lizunen edo «stalking»-en biktima.\nDanok dakigu datu hori oso labur geratzen dena. Apustu egingo nuke emakumeon osotasuna sentitu dela inoiz deseroso kaletik joanda: etxera bueltan lagunei bidalitako mezutxoa, gizonez betetako ilara edo talde baten aurretik pasatu beharra, objektu baten gisara sentitzea…\nBaina, zer gertatzen da datuetan ageri ez den beste %43arekin? Ez dut euren erantzuna zalantzan jarriko, baina bai motiboa. Gizarte patriarkal batean, esleitutako genero-roletan, mendeetako kultura matxistan edo maitasunaren idealizazioan hazteak hain salda lodia egiten du, ezinezko egiten digula batzuetan jarrera matxista horiek identifikatzea. Gainera horrek desikastea dakar, ezarritakoari aurre egitea, dena zalantzan jartzea…\nEta horri aurre egiteko prest dauden emakumeen aurrean, gizon askoren erreakzioa da matxismo hori ukatzea, gutxitzea edo gu erotzat hartzea. Zer egin behar dute orain gure egoera onartzen duten gizonek?\nBa, zure bizitzeko modua biztanleriaren erdiari eskubideak ukatzearen aurrean isilik egotea bada, zure bizitzeko modua ez da zuzena.\nIraileko Binkekide irabazleak: Esti Carracedo eta Karmele Arrieta!


Endika Irigoienek Osasunan jarraituko du - Urdiain - Guaixe.eus\nEndika Irigoienek Osasunan jarraituko du\nGuaixe 2019-06-04 12:33\nOsasunak Endika Irigoieni urte batez luzatu dio kontratua, baina 2022ra arte luzatzeko aukera izango du\nOsasuna futbol taldeak atzo adierazi zuenez, Endika Irigoien futbol jokalari urdiaindarrak talde gorritxoan jarraituko du. Urte baterako kontratua egin diote Irigoieni, Osasunak 2022ko ekainaren 30era arte luzatzeko aukera izanen duena. Bere etete klausula 30 milioi eurokoa da.\nEndika Irigoien (1997, Urdiain) hegaleko jokalaria da, atzelaria. Bigarren B Mailara igo den Osasuna Promesas taldean aritu da, hain zuzen ere taldeko kapitainetako bat izan da, baina, horretaz gain, talde nagusiarekin bitan aritu da Jagoba Arrasateren esanetara. Irailaren 12an Reusen kontrako Kopako kanporaketan aritu zen eta ligan, martxoaren 2an Nasticen kontra jokatutako partidan. Horrela, jokalariak bere ibilbidea jarraituko du talde gorritxoan.


Ezkotixa dantza arras ezaguna izan zen XIX. mendean Europa osoan. Dirudienez, schottisch hitza da izendapenaren jatorria, alemanez "eskoziar" esan nahi duena.\nZenbait egilek dantzaren eta Eskoziaren arteko lotura ukatu duten arren, Curt Sachsen arabera, "vals eskoziarra" da aipatu dantzaren jatorria, biko erritmoa duena (Tilmouth eta Lamb, datarik gabea). Polkaren antzekoa da eta, are, dantza horretan hain ohikoa den orpo-punta pausua maiz agertzen zen ezkotix delakoan. Dena den, abiadura motelagoa da bigarrengoan. Ezkotixa oso ezaguna izan zen Parisen 1840eko hamarkadan eta Espainiara ere hedatu zen ospe hori urte batzuen buruan. XIX. mendearen amaieran Espainiako errepertorio lirikoan ohiko bilakatu zen. Hala, biraderadun organoaren laguntzarekin Madril inguruko giroaren ikur bilakatu zen, bereziki, XX. mendean. Orduan Madrid edo Pichi izeneko ezkotixak abesten zituzten Raquel Meller, Celia Gamez edo Concha Piquer ezagunek (Sobrino, 1999). Halaber, garai hartan Madrilen ezkotixa dantzatzeko modu berezi bat sortu zen, mugimendu minimotan oinarritua.\nPentsatzekoa denez, ezkotixa Baskoniara ere iritsi zen eta bertan ere oso ezaguna izan zen, inolako zalantzarik gabe. Hala ere, lotuan egiteko dantza zenez (gaur egun, gaztelaniaz oraindik nahiko normala da pertsona baten zuhurkeria aipatzeko "más agarrado que un chotis" (ezkotixa baino lotuagoa zara) esatea), arazoak izan ziren elizako agintariekin eta, baita, agintari zibilekin ere, dantza ezmoraltzat jotzen baitzuten. Argi dago garai hartako gizartean dantza hori aukera paregabea zela sexu ezberdinen arteko harremanak finkatzeko. Alde batetik kontaktu fisikoa zegoelako eta, beste alde batetik, bikoteak sentitzen zuen intimitate eta independentziagatik, agian bigarren arrazoi hori zelarik garrantzitsuena: bi gorputzen arteko sintonia hori bilatu nahia, eta soilik bi horiena, (gaur egun horren ohiko eta ezaguna ez dena) hainbat dantzei esker ahalbidetu zen lehen aldiz, esate baterako, ezkotixa, valsa, habanera, polka edo mazurkari esker. Horiek kontradantzatik eratortzen dira eta hura bezala bikotean dantzatzeko sortuak baziren ere, ez da beharrezkoa taldekako koreografiarik, modu horretan, bermaturik zegoen bikotearen independentzia erabatekoa.\nPedro de Madrazo arte-kritikariaren (garaiko pintoreen familia ospetsuko kidea) aipu pare bat ekarriko ditugu hona, Baskonian dantza horiek izan zuten harrerari buruzkoak, 1886an argitaratuak. Izan ere, aipu horiek argigarriak dira oso (aipua Villafranca Belzunegui 1999:393-4):\nAdibide batera, Julian Romero 121824 gaita-jotzaile bikainaren errepertorioa (1831-1899) Tomas Diaz Peñalbak (1989) argitaratutakoa, rigodoiek, balsek, mazurkek, ezkotixek, polkek 2/4 erako rigodoiek, habanerek, jotek eta sonatek osatzen dute, ia maiztasun berean. Bertan hemezortzi ezkotix agertzen dira, hots, bildumako pieza guztien %14 ia. Dena den, XIX. mende amaierako eta XX. mende hasierako danbor-jotzaileen errepertorioetan ez da gauza bera sumatzen, ezta Txistulari aldizkariko errepertorio arras zabalean ere. Horrenbestez, badirudi genero horrek ez zuela arrakasta handia izan txistularien artean. Dena den, horren arrazoia ez da kolektibo hori moralitate publikora gehiago gerturatu izana, izan ere, beste hainbat generok, sekulako arrakasta izan zuten kolektibo horretan, esate baterako, lotuak, alsak edo habanerak.\nFrantziako eredua gertuago zegoelako edo elizak eta gizarte zibilak sortutako aurkako polemika eta presioa ez zirelako hegoaldeko lurretan bezain indartsuak, egia esatera, ezkotixak arrakasta handiagoa izan zuen Iparralden, bereziki, Behe Nafarroan eta Lapurdin. Musikari ezagun askoren errepertorioan oso ugariak ziren halako generoak, esate baterako, Faustin Bentaberri 25816 (1865-1936) biolin-jotzaile eta klarinete-jotzailearenean eta baita bere iloba Jean Otheguy Lanyaburu biolin-jotzailearen errepertorioan ere, zeina 1956an hil zen. Jose Antonio Quijeraren arabera (2004:164-165), zonalde horretako igandetako dantzaldietan aurrezarritako ordena bati jarraitzen zitzaion II. Mundu Gerrara arte. Hala jauzien ostean, polka bat, ezkotix bat, mazurka bat eta bals bat interpretatzen ziren, hurrenkera horretan. Horien ondotik, gutxienez, lau kontra-iantza (hala izendatzen ziren tokiko euskalkian) dantzatzen ziren. Horiek amaitzean, berriz ere, polka batek hasiera ematen zion zikloari.\nIldo horretatik, oso interesgarria da zonalde horretan ezkotixak zuen kutsu militarra. Hori garaiko beste dantza batzuekin ere gertatzen zen, esaterako, kontradantzarekin, zeina, itxura batean, martxa napoleondar guztien jatorria baita (ibid:194). Tenpluko sartu-irtenetan ezkotixaren doinuak erabiltzen ziren eta Gorputz Egunez edo Besta Berri egunez tenpluaren barruan banderak jasotzean ere doinu horiek erabiltzen ziren, agian hortik dator aipatu lotura; gainera, aipatu festa egunak lotura estua zuen antzina giro militarrarekin (ibid: 192). Honatx ezkotixaren adibide bat, Miguel Angel Sagasetak argitaratutako Danzas de Valcarlos liburuan agertzen dena (138. or.):


Indarkeria Matxistaren Aurkako Tokiko Plana 2017-2020 Basauri | Geuria\nIndarkeria Matxistaren Aurkako Tokiko Plana aurkeztuko du Basaurik\n2017 eta 2020 urte bitarteetan zehazteko plana izango da eta horretarako jardunaldiak antolatu dituzte abenduaren 15ean eta 16an Marienean.\nAbenduaren 15ean eta 16an Indarkeria Matxistaren Aurkako Tokiko Plana aurkeztuko dute Basaurin. 2017 eta 2020 urte bitarteetan zehazteko plana izango da eta horretarako jardunaldiak antolatu dituzte Marienea Basauriko Emakumeen Etxean.\nAndoni Busquet Basauriko alkateak, Izaskun Landaida Emakundeko zuzendariak eta Asier Iragorri Berdintasuneko zinegotziak emango diete hasiera jardunaldioi, eta Udaleko zein Emakundeko teknikariak, eta ibilbide oparoko profesionalak batuko dira bertan, indarkeria matxistari buruz eta horri aurre egiteko moduei buruz hausnartzeko eta Planaren hiru ildo estrategikoetan sakontzeko. Hauek dira: sentiberatzea, prebentzioa eta kontzientzia hartzea; arreta integrala, suspertzea eta ahalduntzea; eta, salaketa publikoa, oroimena eta kaltea konpontzea.\nDagoeneko 100 pertsona inguruk eman dute izena Indarkeria Matxistaren Aurkako Basauriko Tokiko Plana 2017-2020 aurkezteko jardunaldietan. Berdintasun kontseiluak atzo onetsi zuen Plana aho batez eta abenduaren 29ko Osoko Bilkuran aurkeztuko zaio Udalbatzari.\nJardunaldien programa hemen irakurgai: Indarkeria Matxistaren Aurkako Basauriko Plana 2017-2020 – Jardunaldiak\nSailkatuta: Basauri, Indarkeria Matxista, Indarkeria Matxistaren Aurkako Tokiko Plana\nLangabetuak kontratatzeagatik diru-laguntzak Arrigorriagan\nBengoetxea-Larunbe eta Elezkano-Zabaleta bikoteek Eskuz binakako txapelketa jokatuko dute Etxebarrin


Lansarean.eus lan-atari berritua aurkeztu du Bai Euskarari Ziurtagiriaren elkarteak • ZUZEU\nEuskal profesionalentzat, lan bila ari direnentzat eta lana eskaintzen duten enpresentzat erreferentziazko lan-ataria da lansarean.eus eta, etorkizunean, zerbitzu hobea eskaintzeko eta euskaraz lan egiteko aukerak errazteko berrikuntza ugari egin ditu.\nBai Euskarari Ziurtagiriaren Elkarteak lansarean.eus profesional euskaldunen lan-atari berritua aurkeztu du, euskara hutsez dagoen lan-atari bakarra. Euskal Herriko profesionalek aukerak behar dituzte, euskaraz lan egiteko aukerak, euskaraz bizitzeko aukerak. Horregatik, lan-atari honen bitartez, Bai Euskarari Elkarteak erraztasunak emango dizkio ibilbide profesionala euskaraz garatu nahi duenari.\nLana euskaraz bilatu, lana euskaraz eskaini eta euskaraz lan egin nahi duen komunitatearen eskura dagoen erreminta edo baliabidea da eta berrikuntzaz beterik dator oraingoan, maila profesionalean “lehen aukera euskara, lan aukera euskaraz” kontzeptua sustatzeko helburuarekin.\nLansarean bi publiko hauei dago zuzendua: alde batetik, enpresa, saltoki eta era guztietako entitateei, lan-eskaintzak zabaldu eta hautaketa-prozesuak arinago kudea ditzaten; eta, bestetik, lan bila ari diren pertsonei, euskarazko eskaintza profesionalak modu pertsonalizatu batean jaso eta hobekien egokitzen zaien lana topa dezaten.\nLangileen Nazioarteko eguna pasa berri, lansarean.eus atariak euskal profesionalen aroari eman nahi dio jarraipena, euskara bizirik duten entitateei, ibilbide profesionalean hasiberriak direnei, eskarmentua dutenei, zuzendariei… lan ibilbidea euskaraz ekin nahi duten horiei edo eta lan bila edo eskaintzen ari direnei; horiei guztiei etorkizun profesionala eraikitzeko erraztasun eta aukera ezberdinak eskaini nahi dizkie lansarean.eus-ek.\nIparra argi dute Bai Euskarari Elkartean; orain dela pare bat hilabete Rober Gutiérrezek horrela nabarmendu zuen, arlo-sozioekonomikoan euskararen aldeko urratsak ematearen premia agerian utziz: “euskara eremu sozio-ekonomikoan txertatzea eta erabiltzea funtsezkoa da egunerokoan normaltasunez aritzeko eta hizkuntzaren biziberritzerako. Lan munduan euskara sustatzeko urratsak ematen ari dira, baina erdara da nagusi oraindik ere enpresa eta lantoki gehienetan. Bestalde, hezkuntza-arloa euskalduntzeko egindako inbertsioak ez du segidarik izan arlo sozio-ekonomikoan. Gero eta gehiago dira euskaraz ikasi duten eta trebatu diren pertsonak, belaunaldi berriak prest daude euskaraz lan egiteko, baina, lan munduak horretarako aukera gutxi ematen die. Lan arloan euskaraz normaltasunez aritzeko baliabideak sortu eta garatu behar dira. Euskaraz lan egin ahal izateko ezinbesteko baldintza baita, pertsonak eta espazioak euskararekin betetzeaz gain, baliabideak eta tresnak ere euskaraz egotea eta horiek baliatzea”.\nLansarean.eus da horren adibide argia, enpresa edo-eta profesional euskaldunak ezagutzeko aukerak errazten jarraitzeko asmoz eskainitako baliabidea. Bi urte igaro ondoren eta milaka lan-eskaintza jaso eta kudeatu ondoren, diseinu eta funtzionalitate berriak erantsi dizkiote enpresen eta hautagaien beharrei modu eraginkor eta pertsonalizatu batean erantzuteko. Berritasunen artean, nabarmenak dira, alde batetik, diseinuaren berritzea, eta, bestetik, lan-abisuak, lanbide orientazioa, hautagaitzaren jarraipen aukera, formazio eskaintza… bezalako aukera edo-eta zerbitzuak.\nGainera, webgunearen aro berriari hasiera emateko, erabiltzaileen iritzi eta esperientziak jaso nahi izan dituzte bideo baten bidez, Lansarean ataria bezalako baliabideei esker “lehen aukera, euskara; lan aukera euskaraz” posible dela erakusteko. Ikerlaneko, Oreka IT-ko, Arteman Komunikazioko, Kide Aholkularitzako eta Berria Euskarazko Komunikazio Taldeko erabiltzaile eta profesionalak dira bideoaren protagonistak.\nBesteak beste, Ane Fernandezek, Berria Taldeko marketin teknikariak, egin du bere ekarpena hautagai moduan eta honakoa nabarmendu du: “Nik betidanik argi izan dut nire lan ibilbidea ere euskaraz garatu nahi nuela eta horretarako lansarean.eus atari ezinbestekoa iruditzen zait”; horrekin batera, Noemi Garcia de Iturrospek, Oreka IT-ko web garatzaileak, aitortu du ikasten zegoen bitartean bere lehenengo lana lansarean.eus atariaren bitartez aurkitu zuela.\nEnpresa arloko ordezkarien iritziak ere jaso dira; adibidez, Ikerlan Ikerketa Zentroko Nerea Burutaranek, Pertsonen Kudeaketako koordinatzaileak, azpimarratu du “pertsona trebatuak erakartzeko tresna bikaina dela”; Iraitz Perez de Goldarazenak, Oreka IT-ko zuzendari nagusia konturatu zen “Lansarean oso atari eraginkorra zela eta kurrikulum ugari jasotzen genituela” eta Arantzazu Lagunillak, Arteman Komunikazioko zuzendariak, azaldu du euren helburuetako bat pertsonen garapena eta lanpostuen sustapena izanik, “badakigu Lansarean.eus-en bilatzen duten hori erraz topatuko dugula”.\nErabiltzaileen bizipen eta iritziak jasota, Bai Euskarari Ziurtagiriaren Elkarteak adin eta profil ezberdinetako pertsonak lan aukera euskaraz hautatzera animatu nahi ditu, Lansarean.eus adibide errealen bidez ibilbide profesionala ekiteko tresna eraginkorra dela erakutsiz. Ez dago aitzakiarik. Zure enpresaren eskaintzetan euskara aintzat hartzen baduzu, lansarean.eus. Zure ibilbide profesionala euskaraz eraikitzea erabaki baduzu… badakizu, lansarean.eus.\n“Lansarean.eus. Lehen aukera, euskara. Lan aukera, euskaraz.”\nenpresa, euskara, formazioa, hautagaia, lan eskaintzak, lana, Lansarean, orientazioa


Batxilergoko ikasleei zuzendutako Begirale ikastaroan izena emateko epea zabaldu da | Armentia Ikastola\nAisiola Begirale Eskolak haurren eta gazteen aisialdiko jardueren begirale titulua ateratzeko ikastaroa antolatu du batxilergoko lehen mailako ikasleei zuzenduta. Armentia Ikastolan eskainiko dute ikastaroa, eta dagoeneko irekita dago izen-ematea. Armentia Ikastolako ikasleek nahiz bertako ikasle ez direnek eman dezakete izena begirale titulua ateratzeko ikastaroan.\nIkastaroak bi atal izango ditu: 150 orduko ikastaro teorikoa eta 160 orduko praktikaldia. Ikastaroa amaitzen duten pertsonek haurren eta gazteen aisialdiko jardueren dinamizaziorako ziurtagiria eta Eusko Jaurlaritzako haur eta gazteen aisialdirako begirale diploma eskuratuko dituzte.\nIkastaroa, 2021eko urtarrilean hasi eta 2022eko irailean amaituko da eta saioak ostiral arratsaldetan izango dira (aukera legoke larunbatetan ere egiteko).\nIzen-ematearen prezioa 430 euro izango da Ikastolen Elkarteko bazkideentzat, eta bazkide ez direnentzat 475 euro. Ikastaroan izena eman nahi dutenek www.aisialdia.eus atarian egin dezakete. Ikastaroari buruzko informazio gehiago nahi izanez gero 94 435 43 40 telefonora deitu dezakezue. Animatu!


TXIMUAK 2005: abril 2014\nUDABERRIKO OPORRAK HARTU DITUGU!\nPublicado por tximuak en 12:46:00\nEtiquetas: 2013-14 ikasturtea, Ekintza\nZORIONAK PERU ! Ipurterre Ipuin lehiaketako irabazlea!\nBazen behin, sukaldari bat. Sukaldaria oso ausarta zen eta baita buru gogorra ere. Bere ametsa mundua ezagutzea zen eta horregatik sortu zuen jatetxe bat: dirua lortu eta mundua ezagutzera joateko.\nBehin tarta bat egitea pentsatu zuen baina osagai bat falta zitzaionez beste osagai bat bota zion ea nola geratzen zen tarta ikusteko. Itxuraz ona zegoela zirudienez probatu egin zuen. Probatu bitartean hegan egitea zein ederra izango zen pentsatu zuen.\n-Ze ondo! Egin zuen oihu eta orduan hegan hasi zen. Ezin zuen sinistu hegan zebilen.\nPentsatzen hasi zen ea zer egin ahalmen horiekin.\n-Badakit! Txinara joango naiz hango janaria prestatzen ikastera eta hara joan zen. Txinan asko ikasi zuen eta ondoren Tokiora, Afrikara, Japoniara… joan zen. Bertako tokiak ikusi eta baita hango jaki ikusgarriak prestatzen ikasi zuen. Hegan egiteko almena zuenez nahi zuen tokira joateko aukera zuen.\nHara eta hona ibili ondoren bere jatetxearen falta botatzen zuen eta toki desberdinetan ikasitako guztia bere jatetxean praktikan jarri eta horrela aberastea pentsatu zuen. Bidean, bere ahalmen berezia galtzen hasi zela konturatu zen eta basora jeitsi zen. Bere jatetxetik urrin zegoenez ezin zen oinez joan eta basoko fruituekin tarta bat prestatzea pentsatu zuen ea horrek beste ahalmenen bat ematen zion. Osagai guztiak bildu eta tarta egin zuen. Dastatu baina ez zion eraginik egin. Orduan, zerbait falta zitzaiola pentsatu zuen eta fruitu horren bila basoan barneratu zen. Fruitua tamainaz txikia zen eta kolore bizikoa. Bat batean, txikia egiten zela ohartu zen eta tartarengatik gertatu zitzaiola hori konturatu zen.\nBere ondotik pertsona bat pasatu zen eta bera ez zapaltzeko sator zulo batera joan zen babestera. Han sator bat ikusi zuen eta galdetu zion:\n-Ba al dakizu non aurkitu dezakedan fruitu txiki eta kolore biziko bat?\n-Bai, badakit non aurkitu. Erantzun zion sator jaunak.\nEta hara eraman zuen. Han oso toki polit bat zegoen. Eguzki izpi batek diamante baten jotzen zuela ikusi zuen eta hara abiatu zen. Bilatzen zegoen fruitua zen eta fruitua hartu eta tarta egin zuen. Tarta jan eta oreinaren bizkortasuna nabaritu zuen. Lasterka hasi eta segituan iritsi zen bere jatetxera.\nAzkenik ikasi zituen janariak prestatzen hasi eta mundu osoko jendea etortzen zela konturatu zen. Taberna beti jendez betetzen zenez jatetxea berritu eta aberastu egin zen Horrela bere ametsa egi bihurtu zen.\nPERU IBARBIA SALABERRIA "IBAR"\nPublicado por tximuak en 1:08:00\nOrain ikasitakoa praktikatuko dugu ipuin politak idatziz...\nPublicado por tximuak en 14:17:00\nMOGEL IKASTOLAko WEBgunea\nEgun biko irteera\nKirola Euskaraz Bizi\nZORIONAK PERU ! Ipurterre Ipuin lehiaketako iraba...\nOrain ikasitakoa praktikatuko dugu ipuin politak i...


'Maixabel'eko aktoreen arrakasta Goya sarietan • ZUZEU\n‘Maixabel’eko aktoreen arrakasta Goya sarietan\n‘Maixabel’eko aktoreen arrakasta Goya sarietan –\nMaria Cerezuelak eta Urko Olazabalek Goya sariak eskuratu dituzte ‘Maixabel’en egindako lanagatik\nKiko de la Rica bilbotarrak argazki zuzendari onenaren Goya lortu du ‘Mediterraneo’ filmagatik, eta Jorge Guerricaechevarriak egokitutako gidoi onenaren saria.\n‘Maixabel‘ filmaren arrakasta Blanca Portillok eskuratu duen emakumezko aktore onenaren sariarekin borobildu da.\n‘El buen patron’ek 6 sari jaso ditu.\n‘Maria Jauregi da nire familiaren ondoren bizitzaren inguruko irakatsi handiena eman didana’\n“Aingeru bat zara eta asko zor dizugu mundu guztiak”\nCerezuelak esan du Iciar Bollainek zuzendutako pelikula “oso beharrezkoa” dela, eta horregatik eman dizkie eskerrak ekoizleei, senide eta lagunei, lankideei eta zuzendariari, “bizitza aldatzeagatik”.\nMaría Cerezuela gasteiztarra da eta Barakaldon jaioa 1993ko azaroaren 26an. Maixabel Lasaren alabaren paperak Goya saria eman dio, aktore berri onenaren Goya Saria hain zuzen ere. Interpretazio-trebakuntza Gasteizko Arte Eszenikoen Tailerrean (UTB) eta Bilbon Bizkaiko Arte Dramatikoaren Eskolan (BAI) egina, antzerkian egin du bere ibilbide gehiena. Gazte Konpainiako kide izan zen, Vaivén Producciones enpresaren “Lotsagabe” eta “Último Tren a Treblinka” lanetan ere izan da.\n“Bizitza osoko lanari dagokion saria da izendapena niretzat”\n“Maixabelek bere bizitzan egiten duena aparta da, eta pelikula bat egin da nor garen eta bizitza bera hobeto ulertzeko”\nAktore eta irakasleak esker hitzak izan ditu Iciar Bollain zuzendariarentzat, talde tekniko eta artistiko guztiarentzat, kuadrillarentzat eta ikasle guztientzat.\nUrko Olazabal bilbon jaioa da, 1978an, aktore, zuzendari eta gidoilaria. Zineman nahiz telebistan lanean ibilia, ospea Iciar Bollainen Maixabel filmaren eskutik etorri zaio, goya saria irabazita gailurra zapalduta. Forqué saria ere irabazi berri du. Maixabel-en Luis Carrascoren paperarengatik irabazi du Goya saria, 2017an Errementari, 2016an Ira filmetan eta Telebistan ere ibilia, atal banatan La que se avecina, La víctima número 8, Patria, eta 2006an Goenkalen ere ikusi genuen. Euskal Herriko Unibertsitatean Arte Ederrak ikasia, antzezpen eta zuzendaritza ere bai, bere ibilbide profesionala zinema nahiz telebistan jorratu du, gehienbat Euskal Herrian. Aktore moduan egindako lanez gain, bi laburmetrai idatzi eta zuzendu ditu: Anujin eta Mithyabadi.\n‘Maixabel‘ filmaren arrakasta Blanca Portillok eskuratu duen emakumezko aktore onenaren sariarekin borobildu da. Blanca Portillok aktore onenaren Goya lortu du Maixabel Lasaren paperean egindako lan zail eta primerako honegatik. Portillok maitasun mugagabea agertu die Iciar Bollain zuzendariari, duela bi urte hil zitzaion amari, Maixabel Lasari, enpatiaren monumentua izateagatik eta “mundu hau hobetzeagatik”. Argazkiko unea horixe, Maixabel Lasa emozio eta malkoei ezin eutsiz. Azkenik, Blancak Juan Mari Jauregui eta “modu injustuan” hildako guztiak izan ditu gogoan.\nBestalde, gala eta sariekin jarraituz, ‘El buen patron’ek 6 sari jaso ditu, 20 hautagaitza zituen filmak. Filma, zuzendari eta aktore onenari Goya sariak, Javier Bardem eta Fernando Leon de Aranoak, “patroi ona” gaueko film irabazle argia bilakatuz. Gainera, Cate Blanchett lehen Nazioarteko Goya saria izan da eta Jose Sacristan ohorezko Goya saria. Kiko de la Rica bilbotarra eta Jorge Guerricaechevarria ere sarituak izan dira esan bezala. Aipatu, ‘Mamá’k film labur dokumental onenaren saria eskuratu duela, Bilboko Gobernuz Kanpoko Erakunde batek Kongon egiten duen lana kontatzen du zintak. Egileek David Beriain eta Roberto Fraile Burkina Fason hil zituzten euskal kazetariei eskaini die saria. Gainera, ‘Quién lo impide’ izan da dokumental onena, eta egileetako batek aipatu du Rafael Berrio (dokumentaleko musikaren egileetako bat) musikari donostiarrari zor diotela proiektuan murgildu izana.\nIturriak: Eitbmedia, Rtve, Goya sariak\nGoya saria FILMA: ‘El buen patrón’\nGoya saria Aktore PROTAGONISTA: Blanca Portillo ‘Maixabel’\nGoya saria Aktore PROTAGONISTA: Javier Bardem ‘El buen patrón’\nGoya saria Aktore SEKUNDARIOA: Urko Olazábal ‘Maixabel’\nGoya saria Aktore SEKUNDARIOA: Nora Navas ‘Libertad’\nGoya saria Aktore ERREBELAZIOA: Chechu Salgado ‘Las leyes de la frontera’\nGoya saria Aktore ERREBELAZIOA: María Cerezuela ‘Maixabel’\nGoya saria ZUZENDARITZA: Fernando León de Aranoa ‘El buen patrón’\nGoya saria ZUZENDARITZA NOBELA: Clara Roquet ‘Libertad’\nGoya saria JATORRIZKO GIDOIA: Fernando León de Aranoa ‘El buen patrón’\nGoya saria GIDOI EGOKITUA: Daniel Monzón-Jorge Guerricaechevarría ‘Las leyes de la frontera’\nGoya saria ANIMAZIO FILMA: ‘Valentina’\nGoya saria FILM DOKUMENTALA: ‘Quién lo impide’ Jonás Trueba\nGoya saria EFEKTUAK: ‘Way Down’\nGoya saria MUNTAIA: ‘El buen patrón’\nGoya saria ZUZENDARITZA FOTOGRAFÍA: ‘Mediterráneo’ Kiko de la Rica\nGoya saria ABESTI JATORRIZKOA: ‘Te espera el mar’ ‘Mediterráneo’\nGoya saria MUSIKA JATORRIZKOA: ‘El buen patrón’\nGoya saria LABURMETRAIA ANIMAZIOA: ‘The Monkey’\nGoya saria LABURMETRAIA DOKUMENTALA: ‘Mama’\nGoya saria LABURMETRAIA FIKZIOA: ‘Totem Loba’ Verónica Echegui\nGoya saria MAKILLAJE eta PELUKERÍA: ‘Las leyes de la frontera’\nGoya saria ZUZENDARITZA ARTISTIKOA: ‘Las leyes de la frontera’\nGoya saria SOINUA: ‘Tres’\nGoya saria DISEINUA JANTZIAK: ‘Las leyes de la frontera’\nGoya saria ZUZENDARITZA PRODUKZIOA: ‘Mediterráneo’\nGoya saria FILM EUROPA: ‘Otra ronda’ Thomas Vinterberg\nGoya saria FILM IBEROAMERICA: ‘La cordillera de los sueños’ Patricio Guzmán (Chile)\nMaria Cerezuelak eta Urko Olazabalek Goya\nEstreinaldiak: Otsailak 11\nZer duzu buruan “‘Maixabel’eko aktoreen arrakasta Goya sarietan”-ri buruz\nAitor 2022-02-13 15:03\nPropaganda kanpaina tematia egiten ari dira euskaldun batzuek ere film honen kontura. Ondo etorriko zaigu Odriozola irakurtzea perspektiba ez galtzeko:


Metautengo Barrutiko Udalak, 2012ko urtarrilaren 24an egin bilkuran, erabaki zuen behin betikoz onestea aldaketa xehakatua Udal Planean, Zufiako UE-1 eta UE-2 unitateei dagokienez, José Julián Díaz Zubeldíak sustaturik. Orobat onetsi zuen 4 unitate berri definitzea, haien kudeaketa errazagoa izan dadin.\nArgitaratzen da orok jakin dezan eta ohartarazten da ezen erabaki honen kontra administrazioarekiko auzi-errekurtsoa paratzen ahalko dela, Nafarroako Auzitegi Nagusiko arlo bereko salari zuzendua, bi hilabeteko epean, Nafarroako Aldizkari Ofizialean argitaratu eta biharamunetik hasita; aitzinetik eta hautara, berraztertzeko errekurtsoa para daiteke, hura eman zuen organoari berari zuzendua, hilabeteko epean, argitaratu eta biharamunetik hasita.\nMetautenen, 2012ko urtarrilaren 30ean.-Alkatea, Juan Miguel Zudaire Landa.\nALDAKETA PUNTUALA METAUTENGO UDAL PLANEAN,\n1.-Hautatutako konponbidearen deskripzioa eta justifikazioa.\nUE-1 eta UE-2 unitateek batera egiten duten mugapena aldatu eta emaitza 4 unitate berri izanen da, bere horretan utzirik eraikigarritasuna, bideen kokaleku guti goiti-beheitikoa, berdeguneen eta arboladien lagapena, eraikinen tipologia etab., baina kudeaketa errazagoa izanda, jabe gutiago izanen baitira. Hartara, UE-4 eta UE-5 unitate berriak jabe bakarrarena direnez, jarduketa zuzenekoak izanen dira eta, beraz, birzatiketa akta soil batekin aski izanen da bideak eta berdeguneak lagatzeko eta, hala behar badu, udal aprobetxamendu dirutua definitzeko.\nUE1 eta UE-2 unitate berriak birzatiketa proiektuen bidez tramitatu beharko dira, zenbait jabe ukitzen baitituzte, egungoak baino gutiago izanen badira ere. Gisa hartara, planaren kudeaketa egungoa baino errazagoa eta hobea izanen da eta orobat gertatuko da Udalak berdeguneak eskuratzean, eta Administrazioa aprobetxamenduez jabetzean. Espazio libre eta berdeguneetarako azalera handituko da guztira, UE-4 eta UE-5 unitate berrietan lehengo %60 baino tikiagoa izanen baita orube eraikigarrien okupazioa.\nUnitateen kudeaketa independentea da, UE-5 unitatean izan ezik, UE-4aren edo UE-1aren ondotik gauzatu beharko baita.\nUE-4ak hirigunearen ekialdetik hartuko ditu zerbitzuak; unitatearen urbanizazioa hartarainoko sarbidean halako moldez eginen da, non, UE.2 eraikitzen denean, karrika hori zuzen bururaturik geldituko den, eta alderantziz.\nUE-1 unitateak 9.128 m² zituen. Eta 6.252 m² izanen ditu hemendik goiti.\nHauek mantendu dira: lurzoru urbanizagarri sektorizatu xehakatuaren sailkapena, bizitegietarako sailkapena (familia bakarreko etxebizitza binakakoak edo bakartuak, lurzatia dutenak), bidearen egungo lerrokadurak, orubeen gehieneko okupazioa (%60), ekipamenduetarako lurzoruetarako eta espazio libreetarako azaleren portzentajeak, 0,4 m²h/m²-ko aprobetxamendua, homogeneizazio koefizienteak, hirigintzako antolamenduko determinazio xehakatuak (7 etxebizitza orientagarri), azalera eraikigarri orientagarria (2.062 m²), antolamenduko plan berrietan markaturiko lerrokadurak, BS+1+T-ko garaiera, solairuen garaierak, erabilera nagusi eta toleratuak, eta konpentsazio bidezko jarduketa sistema.\nUE-2 unitateak 10.190 m² zituen. Eta 8.509 m² izanen ditu hemendik goiti.\nHauek mantendu dira: lurzoru urbanizagarri sektorizatu xehakatuaren sailkapena, bizitegietarako sailkapena (familia bakarreko etxebizitza binakakoak edo bakartuak, lurzatia dutenak), bidearen egungo lerrokadurak, pixka bat biratuak beren hegoaldean berdeguneen lagapena handitzeko, orubeen gehieneko okupazioa (%60), ekipamenduetarako lurzoruetarako eta espazio libreetarako azaleren portzentajeak, 0,4 m²h/m²-ko aprobetxamendua, homogeneizazio koefizienteak, hirigintzako antolamenduko determinazio xehakatuak (11 etxebizitza orientagarri), azalera eraikigarri orientagarria (2.978 m²), antolamenduko plan berrietan markaturiko lerrokadurak, BS+1+T-ko garaiera, solairuen garaierak, erabilera nagusi eta toleratuak, eta konpentsazio bidezko jarduketa sistema.\nUE-4 unitate berriak 2.570 m² izanen ditu.\nHauek mantendu dira: lurzoru urbanizagarri sektorizatu xehakatuaren sailkapena, bizitegietarako sailkapena (familia bakarreko etxebizitza binakakoak edo bakartuak, lurzatia dutenak) bidearen egungo lerrokadurak, orubeen gehieneko okupazioa (%60, kasu honetan %40ra apaldua), ekipamenduetarako lurzoruetarako eta espazio libreetarako azaleren portzentajeak (kasu honetan %60ra handituko dira), 0,4 m²h/m²-ko aprobetxamendua, homogeneizazio koefizienteak, hirigintzako antolamenduko determinazio xehakatuak (2 etxebizitza orientagarri), azalera eraikigarri orientagarria (900 m²), antolamenduko plan berrietan markaturiko lerrokadurak, BS+1+T-ko garaiera, solairuen garaierak, erabilera nagusi eta toleratuak, eta konpentsazio bidezko jarduketa sistema.\nEta UE-5 unitate berriak 1.987 m² izanen ditu.\nHauek mantendu dira: lurzoru urbanizagarri sektorizatu xehakatuaren sailkapena, bizitegietarako sailkapena (familia bakarreko etxebizitza binakakoak edo bakartuak, lurzatia dutenak) bidearen egungo lerrokadurak, orubeen gehieneko okupazioa (%60, kasu honetan %47ra apaldua), ekipamenduetarako lurzoruetarako eta espazio libreetarako azaleren portzentajeak (kasu honetan %53ra handituko dira), 0,4 m²h/m²-ko aprobetxamendua, homogeneizazio koefizienteak, hirigintzako antolamenduko determinazio xehakatuak (2 etxebizitza orientagarri), azalera eraikigarri orientagarria (695 m²), antolamenduko plan berrietan markaturiko lerrokadurak, BS+1+T-ko garaiera, solairuen garaierak, erabilera nagusi eta toleratuak, eta konpentsazio bidezko jarduketa sistema.\nKontuan hartuko da sustatzaileek aukera dutela, horretarako borondatea izanez gero, babes ofizialeko etxebizitzak egiteko eskariaren arabera, baina gutienekorik gabe, Zufian egungo eskaria hutsa delakoz.\nZortzigarren xedapen gehigarria.-Planeamenduak ekipamenduetarako uzten duen azalera.\nEgungo fitxetan zehazten dena, horrexetan geldituko da moduluen erreserba; horiek fitxa aldatuetara eramanen dira eta lagapenak handituko, ekainaren 5eko 6/2009 lege berrira egokitzeko.\nU.E.1, UE-2, UE-4 eta UE-5 unitate berrien hirigintza fitxak eransten dira, lehengo UE-1aren eta UE-2arenaren ordez.\nUNITATE BERRIEN HIRIGINTZA FITXAK\nZufiako UE-1 exekuzio unitatea\n1.-Hirigintzako antolamenduko egiturazko determinazioak.\nMugapena: beren kudeaketa planoetan mugatutako lurzoruek osatzen dute.\n-Baldintza topografikoak betetzen dituztenez eta zerbitzuak hurbil direnez, lurzoru hauei erabilera ematea, Zufiako hirigunea handituz, egungo egitura begiratuz eta zona berria sartuz trantsiziorako espazio libreak erabiliz horretarako.\n-Xede horiek lotesletzat harrarazten dituzte diseinu arloko determinazioak, bidearen eta eremu libreen egiturari dagokionez; horiek doitzen eta osatzen ahalko dira behar den xehetasun azterlanaren bidez.\nSailkapena: lurzoru urbanizagarri sektorizatuak.\n-Hirigintzako aprobetxamenduaren kalkulurako, ez dira kontuan hartzen ez soto edo erdisotoen solairuak ezta estalkipeak ere.\nErabilera bereizgarria: familia bakarreko etxebizitza bakartua eta/edo binakakoa, lurzatia duena.\nLurzoru pribatua, familia bakarrekoari lotetsia: < %60,00, 3.750 m².\nFamilia bakarreko etxebizitza bakartua: 1,00\nFamilia bakarreko etxebizitza binakakoa: 0,93.\nLurzoru pribatua, familia bakarrekoari lotetsia: 0,10.\nEredu-aprobetxamendua: 0,4000 m²h/m².\nGutieneko azalera, ekipamenduetarako lurzoruetan eta espazio libreetan: 1.846 m².\nArbolak landatuko dira unitatearen azaleraren %10ean.\n2.-Hirigintzako antolamenduko determinazioak.\nLotesleak ez diren parametroak, parametro definitzaileak kalkulatzeko zenbatetsiak.\n-Dokumentazio grafikoan aurrediseinaturiko herrialde ereduaren ondorio dira erabilera eta tipologia guztien azalerak, eta balio izan dute etxebizitza kopurua eta eredu-aprobetxamendua ezartzeko, eta orientagarria da eta ez loteslea.\nExekuzio unitatearen azalera: %100,00, 6.252 m².\nEtxebizitza bakartuen kopurua, gehienez: 7 etxeb., 300 m²/etxeb.\nBinakako etxebizitzen kopurua, gehienez 0 etxeb., 250 m²/etxeb.\nEraikigarritasun orientagarria: 0,33 m²/m².\nAzalera eraikigarri orientagarria: 2.062 m²/m².\nLerrokadurak: dokumentazio grafikoan edo xehetasun azterlanean ezarri direnak.\nGehieneko sakonera eraikigarria: ez da ezarri.\nGehieneko solairu kopurua: BS+S 1+T.\nBeheko solairuaren gehieneko garaiera librea: orokorrean, 3,50 metro.\nGoiko solairuen gehieneko garaiera librea: orokorrean, 2,70 metro.\nErabilerari buruzko baldintzak.\nErabilera nagusia: bizitegia.\nErabilera toleratuak: nagusiarekin bateragarriak, eta beheko solairuan, bizitegiak, biltegiak, zerbitzuak eta artisautzako lantegi txikiak.\nErabilera debekatuak: gainerako guztiak.\n-Tipologia nahiz antolamendua egokitzen ahalko dira xehetasun azterlan baten bidez, betiere antolamenduko determinazio egiturazkoak eta bidearen egitura errespetatzen badira.\n-Unitate honetan jarduketa sistema konpentsazioa izanen da. Hala ere, Udalak jabeei galdatzen ahalko die unitatea garatzeko behar diren ekintzak egin ditzaten. Bi hilabeteren buruan konpentsazio batzorderik eratu ez badute, ezta hura garatzeko epeak bermatu ere, jarduketa sistema bertzerik gabe ordezkatuko da eta haren partez lankidetzakoa ezarri. Hala ere, Udalak erabakitzen ahalko du lehen sistemara itzultzea, sustatzaileek honela eskatzen badute.\n-Urbanizazio proiektuan kontuan hartuko da instalazioen luze-zabalak erabakitzeko tenorean lehenagotik garatu ez diren mugako bertze unitateetara gero zabaltzeko aukera.\nZUFIAKO UE-2 EXEKUZIO UNITATEA\nLurzoru pribatua, familia bakarrekoari lotetsia: < %60,00, 5.250 m².\nFamilia bakarreko etxebizitza bakartua: 1,00.\nGutieneko azalera, ekipamenduetarako lurzoruetan eta espazio libreetan: 2.213 m².\n2.-Hirigintza antolamenduko determinazio xehakatuak.\nExekuzio unitatearen azalera: %100,00, 8.509 m².\nEtxebizitza bakartuen kopurua, gehienez: 11 etxeb., 300 m²/etx.\nEraikigarritasun orientagarria: 0,35 m²/m².\nAzalera eraikigarri orientagarria: 2.978 m²/m².\nZUFIAKO UE-4 EXEKUZIO UNITATEA\nLurzoru pribatua, familia bakarrekoari lotetsia: < %60,00, 1.026 m².\nGutieneko azalera, ekipamenduetarako lurzoruetan eta espazio libreetan: 925 m²\nExekuzio unitatearen azalera: %100,00, 2.570 m².\nEtxebizitza bakartuen kopurua, gehienez: 2 etxeb., 300 m²/etxeb.\nAzalera eraikigarri orientagarria: 900 m²/m².\nErabilera toleratuak: nagusiarekin bateragarriak eta beh. solairuan bizitegiak, biltegiak, zerbitzuak eta artisautzako lantegi txikiak.\n-Jabetza bakarra izanik, borondatezko birzatiketaren bidez kudeatzen ahalko da, udal aprobetxamenduak eta lagapenak definitzen dituen birzatiketa akta batekin.\n-Unitatearen ekialdeko zerrendaren urbanizazioa eginen da bera handitzean balio izateko maneran aldameneko UE-2 unitatea gauzatzen denean, edo alderantziz.\nZUFIAKO UE-5 EXEKUZIO UNITATEA\nLurzoru pribatua, familia bakarrekoari lotetsia: < %60,00, 939 m².\nGutieneko azalera, ekipamenduetarako lurzoruetan eta espazio libreetan: 831 m².\n2.-Hirigintza antolamenduko determinazio xehakatuak\nExekuzio unitatearen azalera: %100,00, 1.987m².\nAzalera eraikigarri orientagarria: 695 m²/m².\nErabilera toleratuak: nagusiarekin bateragarriak eta beheko solairuan bizitegia, biltegiak, zerbitzuak eta artisautzako lantegi txikiak.\nUE-1 edo UE-4 unitateen urbanizazioarekin batera edo haien ondotik eginen da honen urbanizazioa.\nIragarkiaren kodea: L1202028


AZPIEGITURETAKO “D” TEKNIKARI BAT (1) (REF.: TINF 062019) - Lantik\nAZPIEGITURETAKO “D” TEKNIKARI BAT (1) (REF.: TINF 062019)\nnull AZPIEGITURETAKO “D” TEKNIKARI BAT (1) (REF.: TINF 062019)\nAZPIEGITURETAKO “D” TEKNIKARI BAT (1) (REF.: TINF 062019) REF.: TINF 062019\n2019ko apirilaren 16an argitaratua\nPDFHautatzeko Epaimahaiari buruzko dokumentu osagarria (315KB)\nMerezimendu gisa hitzartutako azterketa froga gainditu duten pertsonen zerrenda (TINF_062019 PROZESUA) - 3 FASEA\nPDFMerezimendu gisa hitzartutako azterketa froga gainditu duten pertsonen zerrenda (TINF_062019 PROZESUA)\nMerezimendu gisa hitzartutako azterketa froga GAINDITU EZ DUTEN pertsonen zerrenda (TINF_062019 PROZESUA) - 3 FASEA\nPDFMerezimendu gisa hitzartutako azterketa froga GAINDITU EZ DUTEN pertsonen zerrenda (TINF_062019 PROZESUA)\nMerezimendu gisa adostutako probak (azterketa) 2019ko irailaren 17ean egingo dira, asteartenean, 15:00ean, Lantik SAMPren eraikinean (Sabino Arana 44, 48013 Bilbo)\nAZPIEGITURETAKO “D” TEKNIKARI BAT (1) (REF.: TINF 062019) - 1 FASEA\nGutxienez 4 urteko lan-esperientzia komunikazioen / sareen /azpiegituraren sistemen ezarpenean eta mantentze-lanetan.\nHau eskaintzen da: berehala txertatzea, lan-kontratu mugagabea adierazitako lanpostu guztietarako, eta lanpostuen ezaugarri eta erantzukizunekin bat datorren ordainsari ekonomikoa.\nEskaerak eta eskabideak bitarteko elektronikoak erabiliz aurkeztuko dira web helbide honetan: www.lantik.bizkaia.eus (LANTIK SA-KO LANPOSTUAK BETETZEA). Bestela, 39/2015 Legean, Administrazio Publikoen Administrazio Prozedura Erkideari buruzkoan, xedatutakoarekin bat egingo da. Epea 2019ko ekainaren 14an amaituko da (egun hori barne).


Uberan - Euskal Idazleen Elkartea - Maider Agirre Gurrutxagarekin solasean\nMaider Agirre Gurrutxagarekin solasean\nMaider Agirre Gurrutxagak Bihotzero nobela plazaratu du autoedizioaren bidetik. Idoia Beratarbide Arrietaren irudiekin osatu du liburu-objektura gerturatzen den edizioa, eta Joxerra Garziaren laguntza izan du aurkezpenetan zein editore lanean. Batzuek egunero idazten dute; nik, bihotzero" idatzi du liburuan egileak, eta elkarrizketa honetako galderak ere horrelaxe erantzun ditu, taupadaka "Bihotzak bizi banau idazteak ematen dio arnasa bihotzari. Bihotzak bizi, idazteak arnas. Bizi, arnas. Bihotzero".\nLiburua aurkeztu berri duzu prentsaurrekoan eta zenbait herritan egindako solasaldietan. Aurkezpenetan ez duzu apenas hitz egin liburuaren edukiei buruz, bai ordea idazteko zure arrazoiei buruz, liburuaren sortze prozesuari buruz, autoargitalpenari buruz. Zergatik egin duzu hautu hori liburua aurkezteko orduan?\nBatez ere honexengatik: liburu bat irakurtzea abentura bat bezala bizi izan dudalako beti eta nire liburua irakurtzeko abentura inori ez diodalako zapuztu nahi izan. Abentura baten hasierak sortzen dituen urdaileko kilima horiek uxatzea iruditzen zait edukiak jorratzea, eta horregatik aukeratu ditut liburuarekin, idaztearekin eta idazketa prozesuarekin lotutako bestelako gai batzuk aurkezpenetarako.\nBestetik, liburuaren atzean dagoen historia kontatzeko modukoa dela iruditzen zait; liburua bera, objektua, beste abentura baten emaitza da, odisea ez esatearren. Odisea horren nondik norakoak kontatu nahi izan ditut.\nEta bukatzeko, hori kontatzea behar nuen. Maila pertsonalean, karrera luzea izan da, bakarrik eta aldapa gora ordu askoan ibili behar izan dut liburua esku artean izan arte. Ezezkoak baino gehiago, ezezko bihurtzen ziren baiezkoak gainditu behar izan ditut; hori digeritu eta neuk asmatu behar izan dut baietza ezetzetik abiatuta. Eta horrela lortu dut liburua gaur egun den bezalakoa izatea. Aurkezpenak, errebindikazio eta kritika kutsuarekin egin ditut, horrela sentitu naizelako odisearen azken etapan.\nZure hasierako nahia ez zen liburu hau autoargitaratzea, baina bide horretan zailtasun ugari topatu omen duzu: argitaletxe baten baiezkoa bazenuen baina honek ateak itxi egin zituen, beste argitaletxe batzuetan atea jo baina eskaintzen zizkizuten baldintzek ez zizuten konbenzitzen… liburu honek “motxila” pisutsuarekin zetorrela aipatu izan duzu. Azkenean autoargitalpenaren bidea aukeratu duzu: “Autoedizioarena duintasun kontu bat izan da”. Zein zentzutan diozu “duintasuna”?\nBai, hasiera batean, ohiko bideari ekin nion literatur merkatuan nire liburuari bere lekutxoa topatzeko. Sistemak ezartzen dituen eta denok onartuta daukagun bideari. Argitaletxeetako ateak jo eta erantzunen zain egon.\nOhiko bide horretan, inoiz inork ez zidan nire idazteko gaitasuna edo liburuaren kalitate literarioa zalantzan jarri. Aitzitik, jasotako kritika guztiak zentzu onekoak izan ziren. Beraz, galdera garbia da: ondo idazten dudala eta liburua ona dela iruditzen bazaizu, zergatik ez duzu argitaratu behar? Hor hasi nintzen konturatzen literatur merkatu horren paradigmetan eta “legeetan” BAI erantzuna jasotzeko kalitateaz gain bazirela beste hainbat faktore editoreek kalkulatu beharrekoak. Nik konpartitzen ez ditudan faktoreak, bestalde. Errentagarritasuna, morboa, idazlearen lana ia erabat argitaletxeen eskuetan uztea, zure lanaz desjabetzea eta abar.\nGainera, argitalpen prozesu horrek denboran garai ekonomiko zehatz eta larri honekin bat egin zuen eta gero eta ilunagoa ikusten nuen bide horretatik argitaratzeko aukera. Horrela izatekotan, lehenaz gain, auskalo zenbat itxoin beharko nukeen, gutxienez, ekonomiak beste bira edo txiri-buelta bat eman arte.\nBeraz, pazientzia guztiak agortuta, baina kalitatearen alderdia nire alde hartuta, erabaki nuen bazela garaia liburuari bere lekua egiteko eta neuk egingo niola. Eta horretarako bidea autoekoizpenak bakarrik ematen zidan.\nLiburua atera nahian zenbiltzala beste liburu bat plazaratu zen zuk pentsatua zenuen titulu berarekin, “tiro eman diote liburuari” pentsatu zenuen momentuan. Liburu honen prozesuan bidaide eta editore izan duzun Joxerra Garziak esan zizun orduan, “bai, baina gomazko pilota batekin. Azalduko da hobeago bat”. Bihotzerok aski asetzen zaitu egun?\nGuztiz asetzen nau. Are gehiago, ezin zitekeen aurreko titulu hura izan; liburua izen honen zain zegoen.\nIzenburuarekin, argitalpenarekin bezalako zerbait gertatu da. Hasierako izen harekin eta ohiko bidetik atera izan balitz, ez zukeen gaur egun daukan izpiritu edo arima izango. Izenak, formatuak, diseinuak, ilustrazioek, tipografiak, horiek guztiek ezberdin eta berezi egiten dute liburua. Eta horiek guztiak pentsaezinak, ohiko bidetik argitaratuta.\nEgun, hasierako titulu hura errekuperatzeko eta aldatzeko aukera emango balidate, ezetz esango nuke, ezta pentsatu ere. Bihotzerorekin geratzen naiz.\nAurkezpenetan oso kritiko azaldu zara kultur sistemarekin, argitaletxeetako funtzionamenduarekin… Nolanahi ere, ez duzu zure burua sistematik kanpo kokatu, “errebeldia eraikitzailea” aldarrikatu duzu, alegia, sistema barrutik eraldatzeko modua topatzea. Zentzu horretan diozu autoedizioak ez duela zertan “kalitatea edo txukuntasunaren” kontrakoa izan. Desprestijiatua dago egun autoediziogintza?\nBai. Hasiera batean, ia inork edo gutxi batzuk jotzen dute bide horretatik. Pasta berezikoa izan behar da lan guzti horri zeure kasa aurre egiteko, ez etsitzeko, aurrera jarraitzeko, ateak jotzeko, liburu kaxak kotxean hartu eta han hemenka ibiltzeko. Alegia, ondo jarrita izan behar dira edo inkontzientzia puntu bat behar da.\nNeuk ere ohiko bidean, bide handian ibili ondoren hartu dut bide hau, basoko bidea. Beraz, bai, oraindik ere badu bide alternatiboaren kutsu hori.\nDena dela, kasu honetan, alternatiboak ez du esan nahi aldrebesagoa, baldarragoa, traketsagoa, zabarragoa. Bide handitik horrela ikusiko bada edo badute ere. Alternatiboak, zure bidea esan nahi du; mendia sherparik gabe igotzea esan nahi du; basoa bakarrik zeharkatzea esan nahi du. Poliki, kostata, bakarrik, bai; baina zure erritmoan, txukun, duin, libre. Hori da niretzat alternatiboa, kasu honetan.\nAutoargitaratzea linboa dela esan zuen behin euskal idazle ezagun batek. Zu hitz horiek hartu eta linboan gustura zaudela esan duzu. Hala da? Zer ikasi duzu prozesu honetan?\nBai. Balorazioa ona da. Gustura nabil linboan. Nik edozein gonbidatuko nuke linbora, paseatzera. Batez ere, libre eta nire erara argitaratu dudalako liburua. Nireak izan direlako erabakiak. Nire estilokoa delako liburua; errekonozitzen dudalako eta identifikatua sentitzen naizelako berekin. Pentsa ze tristea, liburu bat idatzi eta apaletan erdi ezkutuan geratzea; eskuan hartu eta ukitzen duzuna edo ikusten duzuna ez gustatzea; emaitzak ez betetzea. Nire kasuan, saltzeko ahalegin eta esfortzu handiagoa egin beharko dudala badakit, baina behintzat liburuak betetzen nau, gustuko dut, nirea da hasieratik bukaerara. Gehiago ala gutxiago saldu, betetasun sentsazio horrek ez du preziorik.\nLiburuaren edukia eta forma\nProtagonistak ospitalean dagoen izebarengana joko du, eta ezustez beteriko elkarrizketa izango du harekin. Printzipioz akzio minimoa iradokitzen du oinarrizko sinopsiak, baina mugimendu eta akzio dramatiko handia dago kontatzeko eran: narratzailearen barne bakarrizketa pentsamenduaren abiaduran dago islatuta, hau da, narratzailearen (eta edozein pertsonaren) barne jarioa islatu nahian. Horrek erritmo bizia dakar sarri, saltoa gai batetik bestera, ahozkotasun puntu bat, egunerokotasunari loturiko erreferentziak… Barne jario horren erritmo bizia orekatzeko beste era bateko hogei testu tartekatzen dira, “idatzizkoagoak” nolabait esateko: objektu eta gauza xume eta zehatz batetik abiatzen den gogoeta bat, edo memoria ariketa pausatuago bat, barne jarioaren hari horrekin zehatz kateatua nolanahi ere.\nNondik nora sortu zitzaizun barne bakarrizketa hori idatziz islatzeko nahia?\nBa ez dakit, egia esan. Ez naiz idazten hasi aurretik apunteak, zirriborroak, notatxoak eta eskemak egiten dituen horietako idazlea. Planifikaziorik gabe jartzen naiz ordenagailuaren aurrean, ni neu bakarrik, bitartekorik gabe.\nBestalde, egia da, pertsonen barne munduak asko erakarri nauela beti. Esaten dugunak hainbat erakartzen nau esan gabe uzten dugunak. Eta zentzu horretan, liburuan, akzioa eta narratzailearen barne diskurtsoa trabatu nahi nituen, errealitatean bezala. Izan ere, kalean, mendian, trenean, bakarrik goazenean, ez goaz kanpokoarekin bakarrik, geuk daramaguna ere hor dago. Eta horixe islatu nahi izan dut. “Egunero hasten delako” izan dut buruan askotan, erreferentzia klasiko bat.\nOrain eta hemen idatzia dagoen liburua den sentsazioa ematen du, baina gerora egingo zenuen orrazketa lan handia testuarekin, edizioa… Nola lortu duzu oreka?\nEz dut orrazketa handirik egin, ez. Ez dut arrapaladan idazten. Ez naiz aurrera eta atzera ibiltzen. Ez dut behin eta berriro irakurtzen testua. Normalean, idazten dudana hor gelditzen da.\nTestua idazten amaitu eta urtebete inguruan egin nituen egin beharreko orrazketak: bi nagusiki. Bata, hitanoa zuzentzea eta bi, mikro errelatoren batzuk gehitzea. Gero, argitaratu arteko urte luze hauetan, ez naiz ibili testuarekin bueltaka, zain egon da bere unea iritsi arte.\nNoka ariko da izeba narratzailea den emakumearekin. Ez da oso ohikoa hori topatzea euskarazko literaturgintzan. Zuretzat aukera naturala izan da, nolako erronka izan da bestela?\nIzebaren pertsonaiari forma emateko, nire gertuko pertsona bat izan dut gogoan. Eta hark oso modu naturalean erabiltzen du hitanoa. Oraindik ere, nire inguru hurbilean badira hitanoa naturalki erabiltzen duten pertsonak. Hori altxor bat da, egunak kontatuak dituen altxorra, zoritxarrez, hitanoa natural eta zuzen erabiltzen dutenak adin batetik gorakoak direlako. Eta nolabait jasotzea nahi nuen. Horren testigantza txiki bat uztea.\nAitortu behar dut, izerdiak bota nituela hitanoaren zuzenketarekin. Lanak eman zizkidan. Horixe izan zen lanik handiena eman zidan alderdia. Baina burugogorra naizenez, ez nion nire buruari hitanoa aldatzea edo kentzea planteatu.\nBihotzeron badira titulu propioa dakarten bestelako hogei testutxo, beste arnas batekin idatzitakoak, idatz tankeran ohikoagoak edo “literarioagoak” esan dezagun. Zehatz kateatuak datoz horiek nobelaren hari orokorrean, baina era berean Joxerra Garziak prentsaurrekoan esan zuen bezala, badute bere karga propioa, osa lezakete ere elkarrekin lan autonomo bat. Zer nolako jokoa bilatu nahi izan duzu bi testu mota eta estilo horiek uztartuta?\nIrakurleak beste arnas batekin irakurriko dituen testuak dira. Hari nagusian etenak, parentesiak bezalakoak. Joxerrak “pilulak” ere deitu ditu. Oso ondo sartzen diren literatur dosiak dira.\nIdazterakoan ere sentsazio hori bera izan nuen. Ikaragarri gustura idatzi nituen guztiak. Beste hogei, beste hogeita hamar ere idatziko nituen… Plazer bat izan zen horiek idaztea. Eta niretzako ere, hari nagusiarekin ari nintzelarik, arnasa hartzeko, eten bat egiteko aukerak izan ziren.\nOrrialdeko muga horretan ederki moldatzen naizela deskubritu nuen, bestalde. Tamaina eta pultsua hartu nion A4ari eta testu guztiak A4an sartzen dira. Ez dut baztertzen horrelako gehiago idaztea.\nKonturatzerako jolas horretan sartuta nengoen eta berehala ohartu nintzen hasieratik bukaeraraino mantendu behar nuela jolasa, orekaren izenean.\nHitanoaren zuzenketarekin ari nintzela eta testua bukatutzat eman aurretik bakarren batzuk gehitu behar izan nituen, bi arnasak balantzan orekatuta egon zitezen.\nTestutxo hauek oso gauza zehatz eta batzuetan xumeetatik abiatzen dira. Deigarria da, adibidez, nola donuts bati buruzko testu bat bilaka daitekeen zuloei eta bizirik egotearen sentsazioei buruzko gogoeta bat. Nondik atera dituzu horrelako irudiak?\nBihotzetik eta bihotzeroetatik. Sentipenetatik. Emozioetatik. Esperientzietatik. Hau da, bizitzatik. Nondik bestela?\nAutoargitalpena izan da, baina baita ere nolabaiteko talde lana: Joxerra Garzia aipatu dugu, baina Idoia Beratarbide Arrietaren libururako egin ilustrazioek pisu handia dute, baita Koro Herrerok egindako maketazioak eta diseinuak ere. Zer garrantzia izan du, autoedizioa izanda, beste jende bat proiektuan inbolukratu izana?\nAutoargitalpena kalitatezkoa izatea bilatu dut. Eta liburuarekin zentzu guztietan identifikatua eta gustura sentitzea nahi nuen. Joxerrak editore lanak egin dizkit, nolabait. Eta hori baino gehiago ere bihurtu da niretzat. Bihotzeroren abenturan ezinbesteko bidelaguna izan da.\nBehin edizio eta zuzenketa lanak amaituta, garbi neukan diseinu gaietarako Kororekin jarri behar nintzela harremanetan, aurretik ezagutzen nuelako profesional modura. Eta bete betean asmatu nuen. Liburuaren edukia eta liburua edukiontzi bezala, formaz janztea eta egiturari zentzu bat ematea lortu du Korok. Bere proposamenak jasotzen nituen bakoitzean txundituta gelditzen nintzen eta nik eskuizkribu bezala eman niona liburu dotore eta berezi batean bihurtu da berari esker.\nBestalde, Korori esker, Idoia ezagutu nuen. Berak jarri gintuen harremanetan. Korok intuizio bat izan zuen Idoiarekin eta nirekin. Eta hor ere bete betean asmatu zuen. Nik beti esaten dut Idoiari esker Bihotzero eleberri bat baino zerbait gehiago bihurtu dela, beste dimentsio bat eskuratu duela. Idoiaren irudiek Bihotzero kontatzen dute baina beste lengoaia batean, bere lengoaian. Eta ez hori bakarrik, Idoiaren lengoaiak eta nireak elkar osatzen dute. Bakoitzak bere narrazio propioa gauzatu du baina elkarrekin uztartu ere egin daitezke. Eta hor, oso magia berezia sortu da. Uste dut irakurleak ere nabaritu dezakeela.\nBeraz, ondorioa da autoargitalpena izanagatik, liburua, azken emaitza ez dela nirea bakarrik. Joxerra, Koro eta Idoia ere Bihotzeroren egileak dira, bakoitza berean eta bakoitza bere erara. Lauron elkarlana da Bihotzero. Lauretako bat kendu eta ez dago Bihotzerorik. Pentsa, ze garrantzia! Guztia.\nIdoia Beratarbide Arrietak ilustrazio hutsa baino zer edo zer gehiago proposatzen dio irakurleari: ilustrazioak aparte datozen postalak dira, ilustrazio bakoitzak zulo bat du, liburuan zehar paratutako marrazki zatien gainean jarriz gero osatu egiten dena. Zuloak betetzea da kontua. Narrazioan zuloei erreferentzia egiten zaie sarri. Nolako irakurketa egitea ahalbidetzen du, zentzu horretan, ilustrazioekin egindako lanak?\nBai, zuloak daude alde guztietan. Ilustrazioetan hor daude; azalean ere ikus daitezke. Eta badirudi nire testuan ere hor daudela. Nik ez nekien, Idoiak ikusi zituen. Egia da testu zatiren batean, han edo hemen zuloak aipatzen ditudala. Baina Idoia zuloak hari edo konexio lana egiten zuela konturatu zen. Hori izan zen jaso nuen aurreneko irakurketa nire testuarena. Eta aitortu behar dut, shock bat izan zela; egia delako protagonistaren historian, kontatzen denean eta kontatu gabe dagoen horretan, zuloa edo hutsunea dagoela eta horrek baldintzatu duela bere bizitza eta bizitzarekiko ikuspegia. Horretaraino iritsi zen Idoia. Bere irudiekin aurrean jarri zizkidan narrazioan hitzez kontatu gabe nituenak.\nHorrek esan nahi du ilustrazioek testua osatzen dutela, elkarrekin irakurri eta ikusita gure ohiko irakurketa aberastu dezakegula. Bestetik, irakurketa soila ere egin daiteke, hasi eta bukatu beste edozein eleberriren modura, eta ilustrazioen jolasa amaierarako utzi. Eta alderantziz, irudiek zer esaten diguten ikusi, liburuak zer kontatuko digun asmatzen saiatu eta ondoren irakurri. Era askotara irakurri daiteke Bihotzero, norberak bere erara.\nFuntsean, nola gauzatu da Idoia eta zure arteko elkarlana?\nIdoiak eta biok Korori esker izan genuen elkarren berri. Aurretik ez genuen elkar ezagutzen. Aurreneko bileran bere lana erakutsi eta nola marrazten zuen azaldu zidan Idoiak. Niri hori gustatu zitzaidan, bere lan egiteko modua eta filosofia. Bilera horretan berak nire testua irakurtzeko eta erantzun bat emateko konpromisoa hartu zuen. Izan ere, gerta zitekeen liburuarekin batere identifikatuta ez sentitzea. Liburuak ezer ez esatea. Baina bere erantzuna baiezkoa izan zen, zorionez.\nEpe bat jarri genuen, Idoiak proposamenen bat bidaltzeko, eta gustuko nuen ala ez ikusteko. Bere lana egiten utzi nion, askatasun osoarekin, inolako baldintzarik jarri gabe. Hori garbi neukan: Kororen kasuan bezalaxe, Idoiaren kasuan ere zekienari lanean utzi beharra neukan, konfiantza osoarekin. Horixe sentitzen nuen, konfiantza osoa.\nEta hilabete gutxiren buruan bere lana amaituta zeukan. Eta ni, zoratzen egin duenarekin.\nLiburu-objektu kutsua izan dezake liburuak planteamendu hauekin. Autoargitaratzeko bidea hartu ez bazenu, agian zaila izango zen horrelako planteamendu bat?\nZaila? Ezinezkoa, nik uste. Eta ez dago askoz gehiago esan beharrik. Nola egingo zidaten ba azal gogordun liburua? Edo formatu horretakoa? Eta nola planteatuko nuen ba argitaletxe batean ilustratzaile bat nahi nuela, eleberri baten eskuizkribuarekin joanda?\nEtorkizunera begira, non-nola ikusten dituzu zure hurrengo urratsak?\nBihotzerori dagokionez, udako oporren etenaren ostean aurkezpen gehiago egiteko asmoa daukat, ahal badut Idoiarekin batera. Baditugu hainbat gauza adostuta; aurkezpenak eta erakusketak; Durangon ere egon nahi nuke, aukera badudalako; irakurle taldeei ere egin nahi nieke eskaintza berezi bat; eta horiek bideratzea da hurrengo lana.\nOrdenagailuan zain dauzkadan karpeta batzuei ere heldu nahi nieke. Baditut hainbat gauza hasita eta irekita, nire zain. Ez dakit zertan bukatuko duten, ezta noiz eta nola ere. Baina bukatuko ditudala, ziur.\nEta idazteari dagokionez, oso garbi daukat. Idaztearekin gozatzen jarraitu nahi dut. Hori dut helburu bakarra. Eta horretarako giltzarria da, ez dudala idazle profesional bihurtu nahi, ezta horretarako aukerarik emango balidate ere. Idaztea, nahiago afizio ofizio baino. Idazteak izpiritua eta arima elikatzen dizkit eta hor epeek, baldintzek, konpromisoek, arauek eta kontratuek ez dute lekurik. Ariketa hori ez dut hain mundutiar bihurtu nahi. Idazketa beste munduko zerbait da niretzat. Libre eta aske idatzi nahi dut.


Kurduen Newroz egun historikoan egoteko parada izan dut oraintsu. Milioi bat lagun Turkian irekiarazi dituzten zirrikituetan sakontzen. Bere ispiluan jarri dute munduaren aurrean demokrazia gisa egon nahi duen estatua. Mugaren beste aldean, estatubatuarren karta ezin hobeto jokatzen asmatu dute. Ederto kostata, etsaia kanporatuta milaka hildako eragin zituen kurduen arteko gerra lotsagarria egin ostean, baina azkenean ere eskarmentua ondo ikasita. Geopolitikaren mina zelaiaren erdian pauso bakoitza tentuz emanda ari dira lortzen uneotan lor dezaketen gehiena.\nKosovon ere antzeko helburuak baina bitarteko ezberdinak bultzatzen zituzten elkarteak egon ziren. Ez dira denak bat etorri, independentzia eztabaidaezina dela horratik, inork ez du zalantzarik egin.\nBadira porrot nabarmenak ere. Errusiaren politika genozidak leku gutxi utzi dio Txetxeniaren independentziari, baina txetxeniarrei eurei damutu zaie gogorrena egin ostean independentzia ezin kudeatzea. Eta beste hainbat, etsaia aski ez eta barne zatiketek dena pikutara bidali dutenak. Labur esanda: ez dago batasunik gabe bere burua askatu duen herririk.\nMunduko lekurik aberats eta erosoenetakoan bere burua antolatzeko eta eskubideen alde borrokatzeko gaitasun handia erakutsi du herri honek. Eskuratutako autonomia mailetan kudeaketarako gaitasun bikaina ere bai, behe-behetik hasita. Tamalez, une erabakigarrietan urrunera begiratzeko ezintasuna ere oso gurea dugu. Batzuk gurdia beti gidatu behar dutela sinetsita, gura dutenean mundu guztiak bere doinura dantzatuko duelakoan. Besteak iragan laburraren mozkorrean, arrotzen txaloek puztuta eta iparreko oharrei jaramonik egin gabe. Eskurik ematekotan, arrazoi osoa zutela entzun behar duten umeen antzera.\nAberri eguna batera egitea bada zerbait. Abiapuntu behar du. Ez dago banatuta eta elkar joka askatu den herririk. Egizue behingoan egin beharrekoa, eta segi gero elkar jotzen, espainolek bezala. EH Bai.\nPosted by Urtzi UV at 22:35 No comments: Links to this post\nPosted by Urtzi UV at 00:05 No comments: Links to this post\nPosted by Urtzi UV at 11:52 No comments: Links to this post\nOstiral arrastitik hasita zeuden lehen ospakizunak Kurdistango hainbat txokotan, udaberria iristearekin batera ospatzen duten Newroz edo Urteberri egunerako. Ohi bezala, turkiar poliziak eta jendarmeak kuarteletik irten eta hainbat kontrol ezarri zituzten. Hala ere, milaka lagun bildu ziren atzo Diyarbakirren, kurduen egun nazionala ospatzeko eta, bidenabar, dagozkien eskubideak aldarrikatzeko.\nHilaren 29an egingo dituzten Turkiako udal hauteskundeetarako kanpaina bete-betean dela iritsi da aurtengo Newroz eguna, eta gobernuan den AKP alderdia Kurdistanen emaitza ona lortzeko itxaropentsu dago. Ondorioz, ohi baino debeku eta presio gutxiagorekin irten dira kalera kurduak suaren inguruan urte berria iritsi dela ospatzera. Diyarbakir Ipar Kurdistango hiriburu ez-ofizialean jendetza bildu da ospakizunetan.\nFamilia osoa hartuta bildu zen jendea Diyarbakirrera. Alemaniatik joandako kurdu batek oso egun garrantzitsua zela zioen, Turkiaren zapalkuntzari eusteko indarrez daudela argi dutelako. Koinatua «PKK-ko martiria» dela gehitu zuen, eta atzoko egun berezian gehien gogoratutako pertsonarekin amaitu zuen solasa: Apo (osaba). Abdula Ocalan PKK-ko buruzagiak 11 urte bete ditu espetxean, baina bere aldeko oihuak, pankartak eta argazkiak etengabeak izan ziren ekitaldi osoan. Eta oraindik debekatuta dagoen bandera kurduko hiru koloreak nagusi jantzietan: gorria, horia eta berdea. Ekitaldiaren amaieran, Ocalanek espetxetik bidalitako gutuna irakurri zuten. Berriz ere Turkiari demokraziaren alde egin zezala eskatu zion gerrillari espetxeratuak.\nHizlariek Turkiako Gobernuaren jarrera salatu zuten, Europara begira egindako urratsak aurpegi garbitze hutsa direla eta. Hala, kurduerazko telebista abiarazi du, baina Diyarbakirgo telebista hamabi eguneko emisioen etetearekin zigortu berri dute, alkateak kurdueraz egin zuelako. Newroz eguneko suak piztea ere legez kanpo dago oraindik, eta Diyarbakirgo zenbait barrutitan alkatetza alternatiboak bultzatu dituzte, epaitegiek legez kanpo utzi ostean. Besteak beste, argitalpen eleaniztunak argitaratzeagatik.\nLeyla Zana diputatu ohia izan zen lehen hizlarietako bat. Turkiako gobernuari benetako demokraziaren alde egin zezala galdegin zion, herri guztien eskubideak errespetatuz. Jalal Talabani Irakeko lehendakari kurduari ere mintzatu zitzaion, asteon Istanbulen izan baita PKKri armak utz ditzala eskatzeko. «Gure eskubideak bete ditzatela esan ez», eta armak utz ditzatela esan izana leporatu zion Talabaniri. Ahmet Turk alderdiko buruak ere -oraintsu Turkiako telebistak emisioa eten zuen Turk Ankarako parlamentuan kurdueraz hasi zelako- hartu zuen hitza. Oholtzatik pasa ziren, halaber, Diyarbakirgo Udaleko, Turkiako Parlamentuko eta beste zenbait erakundetako kideak. Tartean zen Feleknas Uca europarlamentaria eta Friendship euskal gatazkaren konponbiderako sortutako taldeko kidea.\nTxentxo Jimenez eta Iñaki Aldekoa buru dituen Aralar alderdiko ordezkaritza ere izan zen, baita sortu berri den Bihar elkarte euskal-kurduko kideak ere. Ekitaldira bidean, ordu erdi inguruz geldiarazi zituen Poliziak, eta banan-banan pasaporteak apuntatu eta zenbait galdera egin ondoren, joaten utzi zieten. Abdula Demirbas Sur barrutian kargutik kendutako alkateak (hogeitik gora auzi ireki dizkiote eta espetxe zigor luzea eskatu, besteak beste kurdueraz egiteagatik udalean) egin zion harrera euskal ordezkaritzari, azaroan Euskal Herrira egindako bisitaren itzuleran.\nDTP gizarte demokratikoko alderdiko kide eta hautagaia izango da Demirbas datorren igandeko bozetan, eta ia ziurra du garaipena, inkestek ehuneko 70etik gorako babesa ematen baitiote. Kargutik kendutako politikariek, berriz, aurkezteko aukera daukate Turkian, baina ohikoa da hizkuntzaren alde egindako adierazpen eta ekimenengatik hautetsi kurduak epaitzea.\nPosted by Urtzi UV at 07:35 No comments: Links to this post\nSkopjek, erdigune bizi eta ibaiertz atsegina izan arren, ez du turista askorik erakartzen. Hiriaren zati handiena 1963ko lurrikararen ostean eraiki zuten, arkitektura zurrun eta inpertsonalean. Hala ere, Erdi Aroko hirien egiturari eutsi dion bakarra da ziur aski, hainbat etniaren bilgune eta bereizketa fisiko nabarmena baitago oraindik: zubi zaharraren hegoaldera alde moderno eta europarra ageri da, eslaviar kulturako mazedoniarren eremua da. Zubiaren iparraldera joanda, baina, albaniarren hiriarekin egiten dugu topo, hor daude otomandar ondaretik geratzen diren leku gehienak. Hain zuzen ere, inguru horretan izan ziren liskar gogorrenak iazko Legebiltzarrerako hauteskundeetan. Biharko dituzten presidentetzarako eta udal bozetan halakorik ez gertatzea espero dute agintariek.\nInkesten arabera, Imer Selmani Demokrazia Berria alderdiko albaniarrak nabarmen egin du gora. Horiek hala, litekeena da bera izatea bigarren itzuliko protagonistetako bat. Bestea, ziurrenik, Giorge Ivanov izango da, Barne Mazedoniako Erakunde Iraultzailea alderdiko kidea. Alderdi hori agintean dago.\nBestalde, arkitekturan dagoen aldea gizarte osoan sakon errotuta dago. Herrialdeko bi etnia garrantzitsuenek (beste dozena erdi badira: ijitoak, turkiarrak, serbiarrak, bosniarrak eta hizkuntza latinoa duten vlach edo aromunioak, besteak beste) bizitza paraleloak daramatzate, eta gutxitan egiten dute topo. «Eskubide batzuk onartu dizkigute, egia da, baina ez gaude mazedoniarren pare», albaniarren ahoetan ohiko kexua da. Serbiako mugatik Ohrid aintzira ingururaino (Albaniako mugan, Greziatik hur) bizi dira albaniarrak, eta ez dute onartzen Mazedoniako gutxiengo gisa agertzea. Aitzitik bi etnia nagusik osatutako estatua beharko litzatekeela diote geroz eta gehiagok, edo argi esanda: albaniarren lurraldea argi definituta egongo litzatekeen federazioa. «Belgika moduko zerbait?», galdetu diogu Sefer Tahiri kazetari eta analistari, «bai, baina, tamalez, Balkanak ez dira Belgika». Mazedoniarrek aitortzen dute 90eko hamarkadan eskubide asko ukatu zitzaizkiela albaniarrei, baina gaur gauzak erabat aldatu direlakoan daude. «Are gehiago, batzuetan abantailak ere badituzte hainbat lanpostutan, kuota kontuak-eta betetzeko beraiek hartzen dituzte», dio Skopje hegoaldeko mutil gazte batek.\nHerri bat herri baten barruan\nHiriburutik ordu erdi baino gutxiagora dago Tetovo, Mazedoniako albaniarren hiri nagusia, Skopjez gain. Kaleetako seinaleak ele bitan badaude ere, saltoki gehienak albanieraz daude. 2001ean gerra laburra izan zen inguruko mendietan, eta tarteka indarkeria piztu izan da. Ohrid aintzirara bidean doazen errepideetan albanierazko pintaketak ageri dira nonahi, eta mazedonierazko izenak ezabatuta noizean behin. Alderantziz ere bai, tarteka. Gizartearen erabateko bereizketaren azken urratsa Mazedoniako leku turistikoenean gertatu da, aintzira ertzean, Struga hirian. Agintariek eskolako ikasle mazedoniarrak eta albaniarrak bereiztea erabaki zuten otsailean, zenbait umeren artean izandako liskarren ondotik.\nEz da gehiegikeria esatea elkarri bizkar emanda bizi direla estatuko bi herri handienak. Lehenak biztanleen %65 biltzen ditu, eta albaniarrak laurdena direla diote datuek, albaniarrek herenetik hurbilago daudela badiote ere (hazkunde tasak arrazoi ematen die). Mazedonia mendebaldean nagusi dira, eta Kosovoko independentziak pauso gehiago ematera adoretu ditu asko. «Federazioa egin ezean estatua desegingo da», dio Kosovoko irratiko zuzendari Qani Mehmetik, Mazedoniako albaniarra bera. Tahiri analistak dio Lubovskiren gobernuak berean tematzera eta albaniarrekiko errezeloak handitzera jo duela. «Baina mazedoniarrek aintzat hartu beharko lukete guk bakarrik onartzen ditugula ezaugarri bereziak dituzten eslaviar herri gisa, besteak dira onartzen ez dituztenak: serbiarrek Eliza ortodoxo propioa izatea ukatzen diete, bulgariarrek naziotasun mazedoniarra badela ukatzen dute (horren harira bulgariar pasaporteak eman dizkie milaka mazedoniarri, bidenabar EBko biztanle bihurtuz), eta Greziaren jarrera ezaguna da. Albaniarrok gara onartzen ditugun bakarrak, horregatik ulertu behar dute aintzat hartzeko faktorea garela. Honela zioen Albin Kurti Kosovoko Vetevendosje mugimenduko buruak: «Mazedonia Titoren asmakuntza da, biztanleak etnikoki bulgariarrak dira, baina haiengandik bereizteko aparteko etnia sortu beharra zeukan, eta eslaviarrak iritsi baino lehenagoko ondare den Mazedonia aurkitu zuen».\nJugoslaviatik gerrarik gabe bereizi zen errepublika bakarra izan zen Mazedonia, eta, hala ere, hoegi urtean ez du egonkortasunik lortu. Geroz eta herrialde gehiagok onartu arren Mazedoniako Errepublika izena, Greziak beretzat dauka izen hori, eta nazioarteko egituretan FYROM da oraindik, hau da: Jugoslavia Ohiko Mazedoniako Errepublika. Grezia ez dago izenaren auzian amore emateko prest, eta iaz NATOn sartzea eragotzi zion. Mazedoniako Gobernuak izena ez ezik, Alexandro Handiaren bandera ere hartu du, eta izen hori jarri diote Skopjeko aireportuari. Atenas are gehiago sutu du erabaki horrek. Europako estatu itxi eta nazionalistenetakoa da Grezia, eta hori dela eta, XX. mendean irabazitako iparraldeko lurraldeetan greziar kultura ezarri, eta gainontzekoak desagertze zoriraino eraman ditu. Tartean da, noski, Greziaren menpeko Mazedonia, iparraldekoa baino handiagoa, eta mazedoniar gutxiengoa daukana oraindik, 1945etik 1948ra arteko gerran eslaviarren garbiketa etnikoa egin arren.\nAlbaniarrak kokoteraino daude izenaren auziaz, eta aldatzearen aldeko dira. «Ez da posible horrelako kontu batengatik Europako Batasunetik eta NATOtik kanpo geratzea», dio Skopjeko zubi zaharrean gazte batek. «Aldatu egingo dute izena, aldatu behar dute, tematuta jarraituz gero ate guztiak itxiko dizkigute», salatu du hiriaren iparraldeko beste neska batek. Mazedoniarrak ez datoz inola ere bat: «Hau da guk daukagun herrialde bakarra, eta Mazedonia du izena, nola nahi dute nire nortasuna adierazten duen izena kentzea, zergatik eta boteretsuagoak direlako soilik?». Izenari eustearen alde dago hiriaren hegoaldean paseoan dabilen Bosniako musulman bat ere: «Edozein herrik dauka bere buruari nahi duen moduan deitzeko eskubidea, ezta? Bada hemen, Mazedoniako errepublika izendatzea erabaki badugu, zer eskubide dauka inork hori kendu behar dugula esateko?».\nSefer Tahiri: «EBn eta NATOn sartzen garenean sortuko da albaniarren batasuna»\nMazedoniako albaniar analista politikoa\nPaperean albaniar eta mazedoniarrak berdinak diren arren errealitatean hori ez dela betetzen dute du Sefer Tahiri albaniar analista politikoak.\n2001eko gerra laburra Ohrideko akordioekin amaitu zen. Zein da gaur egoera?\nMazedoniarrak eta albaniarrak saiatu dira helburu batzuk erdiesten, baina legearen aldetik baino ez dira lortu, paperean. Egiazko bizitzan ez dago interakziorik albaniarren eta mazedoniarren artean. Etengabe ari gara eztabaidan zein den sistema onena gizarte multietniko batentzat; argi dago gaurko eredua ez dela egokia eta Estatuak federazio bidea hartu beharko duela.\nHizkuntza ofiziala da, baina ez dago mazedonieraren pare.\nHor ere bi egoera daude, legezkoa eta benetakoa. Legez, albaniarrok berdinak gara herritar gisa. Tamalez, estatuak ez du betetzen; agiri garrantzitsu asko ez daude albanieraz, eta jendeak ezin du beti albanieraz komunikatu Estatuarekin.\nZerk egin du kale?\nPaperean dauden eskubideak benetan bete behar dituzte. Egin ezean, mugimendu erradikalak ager daitezke eta, kontuan izanik zer-nolako aldaketa geoestrategikoak gertatu diren inguruan.\nKosovorekin bat egiteko gogoa dagoela esan nahi duzu?\nMazedoniako albaniarrentzat positiboa izan da independentzia, eta oso ondo hartu dugu. Beste estatu albaniar bat izango da ama Albaniaren aldamenean, baina horrek ez du ekarri Albania handiaren ideia indartzea. Albaniar batzuek eusten diote amets horri, baina subjektu politiko guztiek albaniarren eskubideak betetzea, eta EBn eta NATOn sartzea nahi dute. Hor ikusten dute albaniarren batasuna.\nHorretan Greziaren boikota dauka Mazedoniak, izenaren afera dela eta. Albaniarrekiko haserrea sumatu dugu kalean, izena aldatu beharko litzatekeela.\nAlbaniar alderdiek argi utzi dute NATOn eta EBn sartu nahi dutela, eta onartuko dutela mazedoniar gizartearentzat onargarri den edozein proposamen. Mazedoniako Gobernuari helarazi diote hori. Baina Gobernuak, lehen ministroak eta horren alderdiak ez dute aldaketarik nahi izenean.\nIzenik proposatzen duzue albaniarrek?\nEz, ez da gure arazoa, mazedoniarrek konpondu behar dute. Badira proposamenak: Mazedonia-Skopje edo, albanieraz Mazedonia-Shkupi, Mazedonia-Vardar (herrialdeko ibai nagusia), Ipar Mazedonia... Guri berdin digu. Bat izan ezik: Mazedonia Eslaviarra ezin dugu onartu. Herrialdeko askotarikotasun etnikoa biltzen duen izena behar dugu, eta eslaviar esateak kanpoan uzten gaitu.\nIaz istilu larriak izan ziren bozetan. Zer espero duzu aurten?\nUdaletako eta presidentetzarakoak dira, ez hain garrantzitsuak ordezkariak hautatzeko, baina bai iazko irudia hobetzeko, munduari erakusteko zibilizatuak garela, eta kultura demokratiko eta politikoa dugula. Hau azterketa da EBrentzat. Emaitzei dagokienez, ez dut aldaketarik espero, gaurko egoera berretsiko delakoan nago. Baina lehen aldiz askatasunez bozkatuko dute herritarrek, inoiz baino berme gehiago daude.\nPosted by Urtzi UV at 14:22 No comments: Links to this post\nPosted by Urtzi UV at 22:52 No comments: Links to this post\nBai, lehen aldiz espainiar lehendakaria izango dugu mendebaldean. Partizioak ekialdean lehendakari antieuskaldun xenofoboak ezarri dituen gisan. Demokraziaren oinarrietan zirrikitua onartzen duzu, «gaiztoak» legez kanpo uztea ez dago oso ondo, baina tira, ez gara horregatik mendira joango... eta gero Ondarroako lapurreta onartzen duzu, eta Zizurkilen biktimari tu egiten diozu, eta botereari eustea denez garrantzitsuena, miatu edo atxilotu egiten dituzu boto-paperak banatzearen gisako delituetan dihardutenak. Honaino helduta, protokoloak ahaztuta berriz torturatzen duzu, ze gauza bat da espainolei erasotzea eta ezker abertzalea erreprimitzea, eta beste bat zuen negozioan lasai-lasai zaudetenok ere gauza itsusi horietan sartzea. Ez genuen besterik behar.\nSentitzen dut, baina ez eskatu negarrik. Lopezek Kafe Antzokia ixten duenean egingo dugu protesta. Fartsa onartu zenuten, eta orain fruituak. Alde batean bizkartzainak dituzte; bestean ehunka lagun etxera bidean dira Espainia eta Frantzian barna maite dituztenak bisitatu ostean, eta beste milakak ez dute boto eskubiderik, eta sufrimendua gainditzeko ahalegina espetxean ordaintzen dute dozenaka abertzalek.\nOinak lurrean gura ditut. «Aralartik Irati, haritza eta pagoa. Bera ere bi zati eta josirik ahoa». Ez dut nork nori min gehiago egin dion begiratu gura. Baina kasu, Rubalcabak esaten duenean oso berri pozgarria dela alderdi independentista batek gora egitea. Espainia osoak txalo egiten dizunean... Eman lepoa, eta adi, iparra galdu barik. Etsaiak ez dira «besteak». Eta birfundazioa ere galdatu die iparrak ezker abertzaleei.\nLuza daitezela botere borroketan. Independentismoak erronka handiagoak ditu: armak ehorztea, militanteak etxeratzea, zubiak eraikitzea eta batasuna, pertsonena (Aintzane, Unai, Arnaldo, Patxi, Pernando...) eta herrialdeena. Gero, 2012, Eskozia, Faroe. Iparrera begira.\nPosted by Urtzi UV at 18:32 No comments: Links to this post